Laluan keluar masuk ke SABK Maahad Al-Yahyawiah ditutup
Oleh ASLIZA MUSA

8 November 2020, 3:29 pm
PADANG RENGAS – Polis menutup semua laluan keluar masuk termasuk laluan tikus ke Sekolah Agama Bantuan Kerajaan (SABK) Maahad Al-Yahyawiah di sini yang dikenakan Perintah Kawalan Pergerakan Diperketatkan (PKPD) bermula hari ini.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, penutupan telah pun dilakukan pihaknya sejak Khamis lalu selepas dimaklumkan terdapat dua pelajar sekolah berkenaan disahkan positif dijangkiti Covid-19.
Katanya, dua sekatan jalan raya (SJR) di adakan di laluan utama masuk ke sekolah berkenaan dengan kekuatan enam anggota polis dibantu Angkatan Pertahanan Awam Malaysia (APM) dan Jabatan Sukarelawan Malaysia (Rela).
“Kesemua laluan keluar dan masuk ke sekolah berasrama ini telah ditutup selepas pihak Kementerian Kesihatan (KKM) mengesahkan dua pelajar sekolah itu positif Covid-19, Rabu lalu.
“Tiada pergerakan ke kawasan ini tanpa kebenaran pihak KKM malah penduduk kampung yang menghuni kediaman di kawasan sekolah juga tidak dibenarkan keluar,” katanya ketika ditemui semasa meninjau SJR di kawasan sekolah tersebut hari ini.
Menurut beliau, kesemua 90 pelajar dan 12 guru yang dikuarantin di dalam sekolah berkenaan berada dalam keadaan terkawal dan kesemua barangan keperluan termasuk bekalan makanan juga adalah mencukupi.

Katanya, perbincangan turut diadakan bersama beberapa pihak termasuk pegawai daerah bagi pelarasan bantuan seperti pelitup muka dan cecair pembasmi kuman.
“Setakat semalam, seramai 44 warga sekolah itu disahkan dijangkiti dan kebanyakkannya melibatkan pelajar. Proses sanitasi telah dilakukan di sekolah itu sebanyak dua kali.
“Pergerakan penduduk kampung juga seperti biasa kerana kawasan penempatan di sini tidak melibatkan kampung-kampung yang besar,” katanya.
Dalam perkembangan sama, beliau berkata, empat SJR dijalan di beberapa laluan di bawah pentadbiran polis Kuala Kangsar sepanjang Perintah Kawalan Pergerakan Bersyarat (PKPB) berkuatkuasa bermula esok.


Pengawal keselamatan ditahan disyaki cabul cucu tiri
Oleh NIK NUR IZZATUL HAZWANI NIK ADNAN

8 November 2020, 2:55 pm
DUNGUN – Seorang pegawal keselamatan ditahan selepas disyaki mencabul cucu tirinya berusia lapan tahun pada bulan lalu.
Ketua Polis Daerah Dungun, Superintendan Baharudin Abdullah berkata, suspek yang berusia 56 tahun ditahan di rumahnya kelmarin selepas menerima aduan daripada ibu mangsa.
Beliau berkata, mangsa yang merupakan murid tahun dua mendakwa perbuatan cabul itu dilakukan suspek di dalan sebuah wakaf taman permainan di daerah ini.
“Kejadian itu didakwa berlaku pada pertengahan bulan lalu tetapi hanya diadukan kepada ibu mangsa pada Rabu lalu.
“Pemeriksaan perubatan di Hospital Kemaman menjumpai kesan merah dan kemasukan objek dipercayai jari pada alat sulit mangsa,” katanya kepada Kosmo! di sini hari ini.
Baharudin berkata, sebelum kejadian yang berlaku pada pukul 3.30 petang itu berlaku, mangsa dan adik-beradiknya sedang bermain di taman permainan berkenaan.

Beliau berkata, suspek yang juga datuk tirinya telah memanggilnya bersendirian ke wakaf terbabit sebelum mencabulnya. – K! ONLINE


KPDNHEP beri jaminan bekalan barangan keperluan asas cukup dan mudah diperoleh
Oleh NUR SHARIEZA ISMAIL

8 November 2020, 2:49 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bekalan barangan keperluan asas mencukupi dan mudah diperoleh di pasaran meskipun Perintah Kawalan Pergerakan Bersyarat (PKPB) dilanjutkan sehingga 6 Disember depan.
Menterinya, Datuk Seri Alexander Nanta Linggi berkata, kementerian telah mengerahkan 2,267 anggota dan pegawai penguatkuasa bersama 1,031 Pegawai Pemantau Harga (PPH) di 72 pejabat cawangan KPDNHEP untuk melaksanakan operasi pemantauan di seluruh negara.
“Ia bagi memastikan bekalan barangan keperluan asas, khususnya makanan sentiasa mencukupi dan boleh diperoleh dengan mudah di pasaran, sekali gus mampu menampung keperluan secara berterusan.
“Sepanjang tempoh pelaksanaan Perintah Kawalan Pergerakan Pemulihan (PKPP), sebanyak 12 barang keperluan harian pengguna telah dipantau secara harian oleh Bahagian Penguatkuasa KPDNHEP di seluruh negara antaranya gula, minyak masak, tepung dan pelitup muka,” katanya menerusi kenyataan akhbar di sini.
Alexander berkata, pemantauan 12 barang keperluan asas ini meliputi 2,711 peruncit terpilih daerah (DDR), 1,039 Pemborong Terpilih Daerah (DDW), 198 Pengilang Terpilih Daerah (DDM) yang merangkumi 222 Parlimen dan 587 Dewan Undangan Negeri (DUN) .
“Justeru, tiada keperluan untuk melakukan pembelian panik dan menyimpan stok barangan di rumah,” katanya.

Mengulas lanjut, Alexander memaklumkan, sejumlah 473,899 premis perniagaan telah diperiksa oleh anggota penguat kuasa sepanjang tempoh PKP bagi memastikan pematuhan semua undang-undang yang dikuatkuasakan KPDNHEP.
Ini merangkumi pelbagai jenis perniagaan seperti kedai runcit, pasaraya, kedai makan, kedai kek dan roti, kedai pakaian, bengkel kenderaan dan lain-lain premis.
Beliau berkata, daripada operasi pemeriksaan itu, 4,673 kes sudah dikenakan tindakan mengikut pelbagai akta membabitkan nilai rampasan berjumlah RM60,657,836.
“Keseluruhannya, sebanyak 3,424 kes telah dikompaun sepanjang tempoh PKP; PKPB; PKPP1 dan PKPP2 ini membabitkan kutipan kompaun berjumlah
RM 1,506,752.00.
“Penghasilan kes tertinggi adalah di bawah Akta Timbang dan Sukat dengan 2,477 kes, diikuti dengan Akta Kawalan Harga dan Anti Pencatutan 2011 sebanyak 1,306 kes serta Akta Kawalan Bekalan 1961 sebanyak 381 kes,” katanya.-K! ONLINE


Maritim Malaysia Kelantan siap sedia hadapi musim tengkujuh
Oleh TOREK SULONG

8 November 2020, 3:33 pm
PASIR PUTEH – Dua buah kapal dan empat bot ronda Agensi Penguatkuasaan Maritim Malaysia (Maritim Malaysia) Kelantan akan digunakan sepenuhnya dalam menghadapi musim tengkujuh tahun ini.
Pengarah Maritim Malaysia Kelantan, Muhd. Nur Syam Asmawie Yaacob berkata, semua aset sudah diselenggara dengan baik dan siap sedia untuk menghadapi musim laut bergelora dan banjir sepanjang November hingga Mac tahun depan.
Menurutnya, rondaan mengawal perairan negeri tetap diteruskan meskipun musim laut bergelora untuk mengawal perairan Kelantan dari sebarang pencerobohan nelayan asing dan kes penyeludupan di luar jangkaan.
“Semua anggota sudah dimaklumkan untuk bersiap sedia menghadapi rutin cuaca setiap hujung tahun.
” Bukan setakat memikul amanah penguatkuasaan maritim, kita juga bersedia untuk menghantar anggota membantu memindahkan mangsa banjir selain bersedia untuk operasi menyelamat di laut,” katanya.
Beliau berkata demikian kepada pemberita pada Majlis Penyerahan Bot Lucut Hak kepada Universiti Malaysia Kelantan (UMK) di Tok Bali, di sini, hari ini.

Muhd. Nur Syam Asmawie berkata, orang ramai juga dinasihatkan tidak bersantai di pantai sepanjang musim tengkujuh yakni ketika paras ombak yang tinggi.
“Dilarang sama sekali untuk mandi laut dalam keadaan cuaca yang tidak selamat. Kita perlu mematuhi tanda amaran termasuk bendera merah yang akan dipasang oleh pihak berkuasa,.
“Nelayan juga wajib mengikuti perkembangan cuaca semasa sebelum mengambil tindakan menggadai nyawa untuk sesuap rezeki di tengah laut,” katanya.-K! ONLINE


UMK terima tiga bot lucut hak dari Maritim Malaysia
Oleh TOREK SULONG

8 November 2020, 2:36 pm
PASIR PUTEH – Universiti Malaysia Kelantan (UMK) menerima tiga buah bot nelayan asing yang dilucutkan hak milik bernilai RM530,000 di pangkalan Agensi Penguatkuasaan Maritim Malaysia (Maritim Malaysia) Kelantan di Tok Bali di sini hari ini.
Majlis penyerahan bot itu dilakukan secara rasmi bagi pembangunan akademik sekali gus menyaksikan Naib Canselor UMK, Profesor Datuk Dr. Noor Azizi Ismail bersama Pengarah Maritim Malaysia Kelantan, Kepten Maritim Muhd. Nur Syam Asmawie Yaacob menandatangani memorendum persetujuan pelepasan dan penerimaan.
Menurut Noor Azizi, bot itu akan diselenggarakan semula oleh sebuah syarikat iaitu Ain Aquaculture Sdn. Bhd. (Ain Aquaculture) yang mempunyai kepakaran dan sokongan kewangan bagi proses pembelajaran, penyelidikan selain boleh digunakan untuk sebagau khidmat masyarakat kepada penduduk setempat.
Katanya, pelaksanaan projek antara Creative Techno Park (CTP) di bawah Pejabat Timbalan Naib Canselor (Penyelidikan dan Inovasi) UMK dan Ain Aquaculture yang melibatkan kolabratif pihak universiti, agensi kerajaan, swasta serta komuniti setempat.
“Projek ini bakal memberikan sumbangan yang besar kepada pelbagai pihak terutama penduduk setempat kerana ia mampu memberikan sumber pendapatan kepada mereka melalui aktiviti nelayan, pelancongan dan peniaga kecil-kecilan.
“Pelbagai perancangan telah dirangka UMK dan Ain Aquaculture termasuk menjadikan bot itu sebagai platform untuk membaiki bot-bot nelayan sekitar selain bakal dijadikan pusat latihan hospitaliti serta pusat latihan penyelengaraan bot dengan menggunakan modul yang dibangunkan UMK,”katanya.

Beliai berkata demikian pada sidang akhbar selepas Penyerahan Bot Lucut Hak kepada UMK di Ibu Pejabat Maritim Malaysia Kelantan di sini hari ini.
Hadir sama, Pengerusi Ain Medicare Sdn. Bhd.yang merupakan syarikat induk Ain Aquaculture, Datuk Wan Ariff Wan Hamzah dan Timbalan Naib Canselor (Penyelidikan dan Inovasi) Profesor Dr. Arham Abdullah.
Mengulas lanjut, Noor Azizi berkata, bot-bot berkenaan juga akan dijadikan pusat pengendalian bot bertauliah yang turut dilengkapkan dengan galeri seni.
Tambahnya, perancangan itu dilakukan bagi memastikan khidmat kepada masyarakat setempat dapat dilaksanakan di samping menjadikan kawasan sekitar sebagai pusat tumpuan bagi aktiviti pelancongan.
“Kawasan Pulau Gajah di sini akan dijadikan lokasi bagu meletakkan bot ini yang bakal melonjakkan pembangunan Agro pelancongan di kawasan itu.
” Selain itu bot berkenaan boleh digunakan sebagai tempat pembelajaran luar kampus oleh pelbagai fakulti di UMK, “katanya.-K! ONLINE


Nahas Helikopter: Bekas CEO Mas terselamat nahas dua helikopter
Oleh AHMAD SHAHERMAN SHAMSURI

8 November 2020, 3:10 pm
PETALING JAYA – Bekas Ketua Pegawai Eksekutif (CEO) Kumpulan Penerbangan Malaysia Bhd (MAS), Datuk Ahmad Jauhari Yahya terselamat dalam nahas helikopter terhempas dekat Taman Melawati, Kuala Lumpur pagi tadi.
Ketua Polis Daerah Ampang Jaya, Asisten Komisioner Mohamad Farouk Esha berkata, turut terselamat dalam insiden itu adalah Tan Chai Eian, 51, yang berada bersama Ahmad Jauhari, 66, dalam pesawat terbabit.

Mohd Irfan Mohamed Rawi

Komander (B) Mohamed Sabri Baharom

Beliau berkata, kedua-dua helikopter tersebut adalah dari syarikat yang sama.
“Mangsa yang maut dikenal pasti sebagai Mohamed Sabri Baharom, 56, dan Mohd Irfan Mohamed Rawi, 44.
“Kami percaya mereka berlepas dari Subang menuju ke Genting Sempah. Kami sedang menyiasat punca kematian manakala siasatan berhubung insiden itu akan dijalankan Jabatan Penerbangan Awam, ” katanya di sini hari ini.-K! ONLINE


Nahas Helikopter: CAAM siasat punca nahas
Oleh EDDY AQMAL MOHAMED HAMIDI

8 November 2020, 3:19 pm
AMPANG JAYA – Polis Diraja Malaysia (PDRM) sedang menunggu laporan daripada pihak Lembaga Penerbangan Awam Malaysia (CAAM) bagi melengkapkan siasatan berhubung kejadian pertembungan dua buah helikopter di Taman Malawati di sini pagi tadi.
Ketua Polis Daerah Ampang Jaya, Asisten Komisioner Mohamad Farouk Esha berkata, pihaknya menerima panggilan berhubung kejadian kira-kira pukul 12 tengah hari sebelum bergegas ke lokasi.
Dua individu terselamat manakala dua lagi maut selepas helikopter dinaiki mereka bertembung sesama sendiri sebelum terhempas di Taman Melawati, Ulu Klang hari ini. Foto oleh FARIZ RUSADIO
“Kejadian melibatkan dua buah helikopter milik syarikat My Heli Club yang sedang dalam perjalanan dari Subang menghala ke Genting Sempah.
“Kedua-dua helikopter berkenaan dipercayai bertembung di udara mengakibatkan juruterbang, Leftenan Kolenel (B), Mohd. Sabri Baharom, 56, dan juruterbang pelatih, Mohd. Irfan Mohd. Rawi, 41, maut akibat kecederaan parah,” katanya ketuka ditemui di sini hari ini.
Helikopter yang mengorbankan dua orang di Taman Melawati hari ini, Foto oleh FARIZ RUSADIO
Susulan pertembungan tersebut, sebuah lagi helikopter yang turut mengalami kerosakan bagaimanapun sempat mendarat di padang Sekolah Jenis Kebangsaan (T) Taman Melawati.
Jelas Mohamad Farouk, dua lagi individu yang menaiki sebuah lagi helikopter iaitu juruterbang, Datuk Ahmad Johari Yahya dan penumpang, Tan Chan Eien hanya mengalami cedera ringan.

“Siasatan bagi mengenalpati punca kejadian kini sedang dilakukan oleh pihak DCA dan pihak polis mengklasifikasikan kematian sebagai kematian mengejut (SDR),” katanya.-K! ONLINE


Al-Sultan Abdullah zahirkan takziah kepada keluarga Mohamad
Oleh LUQMAN RIDHWAN MOHAMED NOR

8 November 2020, 2:31 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga legenda bola sepak negara, Datuk Mohamad Bakar yang meninggal dunia pagi tadi.
Istana Negara dalam satu kenyataan berkata, Al-Sultan Abdullah turut menzahirkan rasa sedih dengan pemergian Allahyarham dan berharap agar seluruh ahli keluarganya bersabar dan tabah menghadapi suasana sedih dan pilu itu.
“Seri Paduka Baginda amat menyanjung tinggi dan menghargai khidmat bakti dan jasa Allahyarham kepada negara dan menyifatkan pemergian Allahyarham sebagai satu kehilangan besar kepada arena bola sepak negara,” katanya di laman Facebook hari ini.
Allahyarham memulakan karier sebagai pemain Pulau Pinang pada sekitar 1960-an dan menyinari persada sukan bola sepak negara sebagai pemain kebangsaan pada era 70-an.
Allahyarham merupakan ahli skuad bola sepak kebangsaan, sebagai pemain sayap kanan, yang berjaya melayakkan diri ke Sukan Olimpik di Munich, Jerman pada 1972.
Selepas itu beliau menjadi penolong jurulatih skuad Olimpik Moscow 1980 sebelum dilantik sebagai ketua jurulatih Harimau Malaya pada 1985. – K! ONLINE


[KEMASKINI] Bertembung di udara dan terhempas
Oleh EDDY AQMAL MOHAMED HAMIDI

8 November 2020, 1:46 pm
AMPANG JAYA – Dua maut selepas helikopter yang dinaiki mereka bertembung dengan sebuah lagi helikopter dalam satu kejadian di Tan Malawati di sini hari ini.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan pada pukul 11.46 pagi sebelum bergegas ke lokasi kejadian.
Jabatan Bomba dan Penyelamat Malaysia bersama Polis Diraja Malaysia mengawasi lokasi kejadian dimana dua individu terselamat manakala dua lagi maut selepas helikopter dinaiki mereka bertembung sesama sendiri sebelum terhempas di Taman Melawati hari ini. Foto oleh FARIZ RUSADIO
“Dua buah jentera bersama 10 anggota dari Balai Bomba dan Penyelamat Pandan serta Ampang telah dikejarkan ke lokasi bagi melakukan kerja-kerja menyelamat.
“Kejadian melibatkan dua buah helikopter yang bertembung di udara dan terhempas,” katanya dalam satu kenyataan di sini.
Menurut Norazam, terdapat empat mangsa yang terlibat iaitu seorang wanita dan tiga lelaki.
“Pasukan perubatan yang tiba tidak lama kemudian mengesahkan dua lelaki telah meninggal dunia dan mayat dibawa ke Hospital Kuala Lumpur,” jelas beliau. – K! ONLINE


Skim sewa untuk beli bantu golongan berpendapatan menengah miliki PR1MA
Oleh MOHD. HUSNI MOHD. NOOR

8 November 2020, 12:45 pm
PUTRAJAYA – Kementerian Perumahan dan Kerajaan Tempatan (KPKT) percaya skim sewa untuk beli atau ‘rent to own’ (RTO) yang diumumkan pada Belanjawan 2021 baru-baru ini dapat membantu rakyat Malaysia memiliki rumah mampu milik.
Menterinya, Zuraida Kamaruddin berkata, beliau mengalu-alukan cadangan kerajaan untuk memperkenalkan semula RTO yang diilhamkan oleh KPKT sejak 2018 bagi membantu rakyat Malaysia berpendapatan pertengahan memiliki rumah mampu milik.
“Saya percaya bahawa skim ini akan menjadi pemangkin dalam meningkatkan pemilikan rumah dalam kalangan golongan berpendapatan pertengahan.
“Nilai keseluruhan melebihi RM1 bilion dikhaskan untuk pembeli rumah pertama bagi unit-unit kediaman Perbadanan PR1MA Malaysia (PR1MA) menerusi skim berkenaan,” katanya dalam satu kenyataan hari ini.
Zuraida berkata, bagi memenuhi mandat KPKT untuk menyediakan rumah mampu milik buat rakyat Malaysia yang berpendapatan pertengahan, PR1MA telah melalui proses transformasi untuk mengkaji dan mengubah model perniagaannya.
Beliau berkata, langkah ini adalah sebahagian daripada strategi PR1MA bagi memastikan ia kekal memacu agenda perumahan nasional.

Menurutnya, langkah ini membolehkan PR1MA meningkatkan kecekapan operasi dan pengurusan kewangannya dengan lebih berkesan.
“Setakat 31 Oktober 2020, 62 projek PR1MA merangkumi 52,763 unit di seluruh negara telah diluluskan.
“Daripada jumlah ini, 19,987 unit telah disiapkan, 25,356 unit sedang dalam pembinaan dan 7,420 sedang dalam perancangan,” katanya.
Selain itu, katanya, lebih daripada 26,000 unit telah terjual setakat ini.
Dalam pada itu, Zuraida berkata, kementeriannya akan mengumumkan butiran lanjut mengenai skim RTO selepas mengadakan perbincangan dengan institusi kewangan yang berkenaan.-K! ONLINE


[VIDEO] Dua helikopter berlanggar, dua maut
Oleh KOSMO!

8 November 2020, 12:57 pm
KUALA LUMPUR – Dua helikopter terhempas di Taman Melawati, Ampang, Selangor sebentar tadi.
Insiden itu berhampiran Sekolah Jenis Kebangsaan (T) Taman Melawati.
Kosmo! Online difahamkan dua mangsa meninggal dunia akibat insiden itu.
Ketua Polis Daerah Ampang Jaya Asisten Komisioner Mohamad Farouk Esha mengesahkan kejadian tersebut.
Gambar tular di tempat kejadian hari ini.
Kira-kira sejam lalu, satu video dan gambar tular di media sosial menunjukkkan detik sebuah helikopter terhempas di kawasan berdekatan perumahan di Taman Melawati.
Gambar-gambar yang tersebar pula memaparkan orang ramai membantu mangsa yang tersepit di dalam nahas helikopter berkenaan. – K! ONLINE

View this post on Instagram

Helikopter terhempas di Melawati dekat Zoo Negara sebentar tadi. Min laporkan bila dah dapat maklumat penuh. #helikopterterhempas #melawati
A post shared by  Kosmo! Online | Akaun Rasmi (@kosmo_online) on Nov 7, 2020 at 8:29pm PST


Melaka tangguh ceramah, tidak benarkan jamuan
Oleh DIYANATUL ATIQAH ZAKARYA

8 November 2020, 1:57 pm
MELAKA – Semua ceramah yang berskala besar termasuk bagi sambutan Maulidur Rasul dan jemputan rentas negeri ditangguhkan sepanjang Perintah Kawalan Pergerakan Bersyarat (PKPB) sehingga 6 Disember depan.
Pengumuman itu dibuat Jabatan Mufti Melaka dalam satu surat pekeliling yang dikeluarkan hari ini.
Dalam kenyataan itu, Mufti kerajaan negeri, Datuk Abdul Halim Tawil berkata, solat Jumaat dan fardu bagaimanapun dibenarkan untuk dilaksanakan di semua masjid serta surau khas.
“Semua ceramah berskala besar dan jemputan rentas negeri ditangguhkan sepanjang tempoh PKPB, namun solat Jumaat serta Fardu dibenarkan.
“Jumlah kehadiran jemaah perlu mengikut kapasiti saiz masjid serta penjarakan sosial dan pematuhan Prosedur Operasi Standard (SOP) sedia ada,” katanya.
Katanya, kelas pengajian takmir, bacaan Yasin antara waktu Maghrib dan Isya, kuliah subuh serta kelas ilmu berskala kecil sedia ada juga dibenarkan untuk dilaksanakan di semua masjid atau surau negeri Melaka.

Jelasnya, namun jamuan makan selepas kelas pengajian takmir dan bacaan Yasin adalah tidak dibenarkan dalam tempoh PKPB.
“Disyorkan makanan itu diagihkan secara bungkusan untuk dibawa balik.
“Bagi urusan perkahwinan di masjid dan surau adalah tertakluk kepada bidang kuasa Jabatan Agama Islam Melaka dan Pendaftaran Perkahwinan Daerah,” tambahnya.
Beliau turut mengingatkan agar SOP keselamatan dan kesihatan dipatuhi oleh semua pihak pengurusan masjid serta surau. -K! ONLINE


Perodua Axia lawan arus di Seberang Jaya
Oleh MOHD SYALMIZI HAMID

8 November 2020, 12:42 pm
SEBERANG PERAI – Sebuah kereta jenis Perodua Axia didapati dipandu dalam keadaan melawan arus di Lebuh Raya Butterworth-Kulim (BKE) di Seberang Jaya di sini.
Tindakan yang turut dirakam pengguna jalan raya lain dipercayai pemandu sebuah lori itu tular di media sosial sejak malam tadi selepas dimuat naik ke laman Facebook.
Ketua Polis Daerah Seberang Perai Tengah, Asisten Komisioner Shafee Abd. Samad berkata, pihaknya bagaimanapun belum menerima laporan berhubung kejadian itu.
“Polis mendapati video berhubung kejadian itu tular sejak hari ini dan tindakan itu telah mengejutkan pengguna jalan raya lain.
“Tiada kemalangan dilaporkan, namun tindakan itu telah mengundang kemarahan pengguna jalan raya lain yang membunyikan hon sepanjang pemanduannya,” katanya kepada pemberita hari ini.
Shafee berkata, pihaknya sedang meneliti televisyen litar tertutup di kawasan itu bagi siasatan lanjut dan meminta orang ramai yang mempunyai maklumat berhubung kejadian itu untuk menyalurkan maklumat.

Menerusi rakaman berdurasi 51 saat itu, kereta berwarna kelabu itu dilihat dipandu di lorong paling kanan di laluan arah Butterworth.
Beberapa kenderaan didapati cuba mengelak kereta tersebut yang dipercayai dipandu dengan kelajuan sederhana. – K! ONLINE


Hari Sukan Negara 2020 dibatalkan
Oleh SUBKHI SUDARJI

8 November 2020, 2:05 pm
PUTRAJAYA – Kementerian Belia Dan Sukan Malaysia (KBS) mengambil keputusan untuk membatalkan Sambutan Hari Sukan Negara 2020 (HSN 2020) dengan mengambil kira situasi peningkatan jumlah kes Covid-19.
KBS dalam satu kenyataan berkata, keputusan untuk membatalkan sambutan HSN 2020 merupakan langkah berjaga–jaga kementerian untuk mengelakkan risiko penyebaran Covid-19 dalam kalangan masyarakat dan demi memelihara kesejahteraan dan keselamatan semua pihak.
Katanya, ia adalah selaras dengan kenyataan akhbar yang telah dikeluarkan oleh Menteri Belia dan Sukan bertarikh 2 Oktober lalu berkenaan penangguhan sambutan tersebut dengan mengambil kira situasi peningkatan jumlah kes Covid-19 pada awal bulan Oktober lalu.
“Semua penggiat sukan diingatkan untuk kekal sihat dan aktif serta sentiasa menjaga diri dan mengamalkan Garis Panduan Standard (SOP) yang ditetapkan.
“Sila patuhi SOP yang telah ditetapkan Majlis Keselamatan Negara (MKN), Kementerian Kesihatan Malaysia (KKM), Kementerian Belia dan Sukan (KBS) dan peraturan Pihak Berkuasa Tempatan (PBT) berkaitan yang berkuat kuasa,” katanya di sini hari ini.
Sebelum ini, Menteri Belia dan Sukan, Datuk Seri Reezal Merican Naina Merican pada 2 Oktober lalu memaklumkan kementerian mengambil keputusan untuk menangguhkan sambutan (HSN 2020) yang dijadualkan berlangsung di Litar Antarabangsa Sepang (SIC) pada 10 Oktober lalu ke satu tarikh bersesuaian yang akan diumumkan kemudian.


Ibu Aaron Aziz meninggal dunia
Oleh KOSMO!

8 November 2020, 2:16 pm
PETALING JAYA – Ibu kepada pelakon Datuk Aaron Aziz iaitu Juriana Jaafar meninggal dunia malam tadi.
Berita mendukacitakan tersebut dikongsi Aaron atau nama sebenarnya, Aaron Mustapha Aziz, 44, menerusi satu hantaran Instagramnya kira-kira 14 jam lalu.
Aaron Aziz
“Innalillahwainailaihirojiuun. Ya Allah ambillah pahala daripada ibadat umrahku serta selamatkanlah ibuku, Juriana Jaafar dari seksa kubur dan api neraka.
“Ambillah segala kerja amalku untuk menemani ibuku di alam Barzakh. Dan tempatkanlah ibuku di antara hamba hambaMU yang akan menikmati Jannahtul Firdaus A’la.
“Allahummaghfirlaha warhamha wa ‘afihi wa’fuanha. Saya sayang ibu lebih daripada segala-galanya di dunia ini,” tulisnya.
Terdahulu, pelakon kelahiran republik Singapura itu berkongsi sekeping foto seperti memberi bayangan ibunya itu sedang tenat dirawat di hospital. – K! ONLINE


Legenda bola sepak negara ke Sukan Olimpik Munich meninggal dunia
Oleh MOHD SYALMIZI HAMID

8 November 2020, 12:54 pm
SEBERANG PERAI – Legenda bola sepak negara, Datuk Mohamad Bakar, 75, yang menyertai skuad kebangsaan dan berjaya melayakkan diri ke Sukan Olimpik di Munich, Jerman pada 1972 meninggal dunia hari ini.
Allahyarham menghembuskan nafas terakhir pukul 10.20 pagi ketika dirawat di Institut Perubatan dan Pergigian Termaju (IPPT) Universiti Sains Malaysia (USM) di Kepala Batas di sini.
Menurut anak Allahyarham, Siti Mardhiana, bapanya meninggal dunia akibat penyakit berkaitan kegagalan sumsum tulang untuk menghasilkan darah (sepsis secondary to myelodysplastic syndrome).
Menurutnya, jenazah Allahyarham akan dibawa pulang ke rumah mereka di Teluk Ayer Tawar di sini dan dijangka dikebumikan di Tanah Perkuburan Bagan Ajam selepas solat asar hari ini.
Allahyarham sebelum ini turut dilaporkan menerima rawatan berkenaan penyakit itu di Wad Hematologi Hospital Pulau Pinang (HPP) dekat sini.
Mohamad memulakan karier sebagai pemain bola sepak Pulau Pinang pada 1960-an dan pernah menjadi penolong jurulatih skuad Olimpik Moscow 1980, sebelum dilantik sebagai ketua jurulatih Harimau Malaya pada 1985. – K! ONLINE


Mohon maaf gelar Trump ‘kura-kura gemuk’
Oleh KOSMO!

8 November 2020, 1:49 pm
WASHINGTON – Anderson Cooper memohon maaf kerana memanggil Donald Trump sebagai ‘seekor kura-kura obes’, demikian menurut portal berita NY Post.
Pada malam Khamis lalu, selepas Trump menyampaikan satu ucapan yang mendakwa tanpa bukti bahawa satu penipuan pilihan raya adalah punca menyebabkan beliau ketinggalan dalam undi elektoral, Cooper bertindak menghina presiden itu semasa satu siaran langsung CNN.
“Ini ialah Presiden Amerika Syarikat. Individu paling berkuasa di dunia. Dan kami melihat beliau seperti seekor kura-kura obes dalam keadaan terbalik dan terkapai-kapai di bawah matahari panas, menyedari masanya sudah tamat,” katanya.

Cooper: That is the President of the United States. That is the most powerful person in the world and we see him like an obese turtle on his back flailing in the hot sun… pic.twitter.com/0s9x0OqjjH
— Acyn Torabi (@Acyn) November 6, 2020

Ramai menyifatkan komen itu sebagai tidak wajar.
Semalam, selepas Joe Biden telah diisytihar sebagai pemenang saingan jawatan presiden AS, Cooper berumur 53 tahun mengemukakan permohonan maaf berhubung kenyataannya itu ketika menemu bual bekas calon presiden Andrew Yang.
Cooper bertanya kepada Yang mengenai situasi jika Trump enggan menyerah kalah kepada Biden.

“Saya gembira untuk menyatakan bahawa nampaknya Trump akan menjadi seperti apa kamu katakan dengan kenyataan sendiri, seekor kura-kura obes yang terkapai-kapai, Anderson,” jawab Yang.
“Saya harus katakan, saya menyesal menggunakan perkataan seperti itu kerana itu bukan seseorang yang saya ingin jadi (dilihat),” kata Cooper sebagai kenyataan memohon maaf.
“Ia berlaku pada momen itu dan saya menyesali.” – Agensi


Orang ramai serbu pasar awam sebelum PKPB
Oleh KOSMO!

8 November 2020, 12:49 pm
Oleh SITI NUR MAS ERAH AMRAN
SEBERANG PERAI – Penduduk setempat mula membuat pembelian barangan keperluan berikutan pengumuman Perintah Kawalan Pergerakan Bersyarat (PKPB) di seluruh negeri kecuali Pahang, Perlis dan Kelantan yang akan berkuat kuasa esok.
Tinjauan Kosmo! di Pasar Awam Bagan Ajam hari ini mendapati, kebanyakan orang ramai mendapatkan bekalan bahan basah seperti ayam, ikan serta sayur-sayuran.
Bagaimanapun, segelintir orang awam dilihat tidak mematuhi prosedur operasi standard (SOP) yang ditetapkan apabila tidak menjaga penjarakan fizikal ketika membeli-belah.
Difahamkan, jumlah pelanggan yang berkunjung juga didapati lebih tinggi berbanding hari biasa.
Salah seorang peniaga, Helmi Ali, 40, berkata, ramai pelanggan yang datang untuk membeli stok bekalan makanan.

“Memang hari ini lebih ramai daripada biasa sedangkan tiada masalah sekiranya mereka mahu membeli barangan esok kerana pasar masih beroperasi seperti biasa.
“Biasalah, apabila ada pengumuman sebegini, orang ramai mudah terkesan dan sebaiknya melakukan persediaan awal bagi memudahkan urusan harian,” katanya ketika ditemui di sini hari ini.
Peniaga makanan yang hanya mahu dikenali Durga, 20-an berkata, dia mengakui kehadiran pelanggan lebih ramai daripada biasa.
“Memang saya nampak lebih banyak pelanggan yang datang membeli sebelum PKPB bermula esok.
“Sebagai peniaga, kami pun rasa terkesan kerana perniagaan baru saja mulai stabil namun kita tiada pilihan lain selain akur dengan arahan yang dikeluarkan,” katanya. – K! ONLINE


Enam kluster aktif di Negeri Sembilan
Oleh NOR AINNA HAMZAH

9 November 2020, 8:07 pm
SEREMBAN – Masyarakat di negeri ini diminta untuk sentiasa berwaspada bagi mengelak penularan Covid-19 berikutan Negeri Sembilan kini merekodkan enam kluster aktif Covid-19.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan S. Veerapan berkata, enam kluster aktif itu membabitkan Kluster Cergas, Kluster Taman Bunga, Kluster Lengkuk, Kluster Kaya, Kluster Jernih dan Kluster Gedong.
Menurutnya, selain itu, Negeri Sembilan juga sekali lagi mencatatkan kes baharu harian Covid-19 antara tertinggi di negara ini iaitu sebanyak 260 kes.
“Kena jaga diri sendiri. Kita menghadapi musuh yang tidak dapat dilihat. Kita tidak tahu di mana Covid-19 berada. Pihak Jabatan Kesihatan Negeri, Negeri Sembilan telah menjalankan tugas dan pantauan yang baik.
“Saya harap orang ramai tidak panik dan kita semua mempunyai tanggungjawab dalam memutuskan penularan Covid-19 ini. Sentiasalah patuhi prosedur operasi standart (SOP) dan elakkan diri daripada mengunjungi tempat tumpuan orang ramai,” katanya ketika dihubungi di sini tadi.
Veerapan berkata, tambahan kes harian baharu berkenaan menjadikan jumlah keseluruhan kes yang direkodkan di negeri ini sebanyak 2313 kes di mana 680 kes masih menerima rawatan di wad.

Menurutnya, daerah Seremban berada di bawah zon merah dengan catatan kes sebanyak 780 kes di mana tiga mukim merah dicatatkan berdasarkan jumlah kes tempatan yang didaftar dalam tempoh 14 hari iaitu mukim Labu sebanyak 348 kes; mukim Ampangan (267 kes); dan mukim Rantau (64 kes).
“Manakala, tiga mukim lagi di daerah Seremban mencatatkan mukim jingga berdasarkan PPRD iaitu mukim Rasah sebanyak 40 kes; mukim Seremban (22 kes) dan mukim Setul (31 kes).
“Mukim Lenggeng dicatatkan sebagai mukim kuning di Seremban dengan bilangan lapan kes, manakala, mukim Pantai kekal menjadi mukim hijau,” jelasnya. -K! ONLINE


Musim tengkujuh bermula Rabu ini
Oleh MOHD RIDZAUDDIN ROSLAN

9 November 2020, 9:53 pm
PETALING JAYA- Monsun Timur Laut atau musim tengkujuh dijangka melanda negara bermula 11 November ini dan dijangka berakhir pada bulan Mac tahun depan.
Jabatan Meteorologi Malaysia (MetMalaysia) menerusi satu kenyataan berkata, empat hingga enam episod hujan lebat yang signifikan dijangka berlaku sepanjang tempoh monsun berkenaan.
“Semasa fasa awal Monsun Timur Laut iaitu dari November hingga Disember, episod hujan lebat dijangka berlaku di Kelantan, Terengganu dan Pahang manakala mulai Januari 2021, hujan lebat dijangka lebih tertumpu di Pahang, Johor, Sabah serta Sarawak.
“Fasa kedua monsun iaitu mulai hujung Januari 2021 seperti biasa dijangka cuaca agak kering di negeri-negeri utara Semenanjung termasuk Kelantan,” katanya di sini tadi.
Tambahnya, hujan lebat berterusan untuk tempoh beberapa hari boleh mengakibatkan kejadian banjir di kawasan rendah serta kawasan kerap belaku kejadian alam itu.
“Jika hujan lebat berlaku serentak dengan kejadian air pasang besar dan luruan ribut, risiko kejadian banjir boleh menjadi lebih buruk.

“Selain itu, tiupan angin Timur Laut secara berterusan dan kencang boleh menyebabkan laut bergelora serta ombak besar di perairan Laut China Selatan,” ujarnya. – K! ONLINE


Melaka benarkan taska berdaftar beroperasi
Oleh DIYANATUL ATIQAH ZAKARYA

9 November 2020, 7:52 pm
MELAKA – Melaka membenarkan semua Taman Asuhan Kanak-Kanak (Taska) yang berdaftar beroperasi sepanjang tempoh perlaksanaan Perintah Kawalan Pergerakan Bersyarat (PKPB).
Pengerusi Jawatankuasa Wanita, Pembangunan Keluarga dan Hal Ehwal Kebajikan Negeri , Datuk Latipah Omar berkata, keputusan itu telah dimuktamadkan dalam Mesyuarat Jawatankuasa Khas Keselamatan Negeri (JKKN) pagi tadi.
Jelasnya, bagaimanapun kebenaran beroperasi itu hanya diberikan kepada taska yang berdaftar dan mendapat kelulusan daripada Jabatan Kebajikan Masyarakat (JKM).
“Pada mesyuarat JKKN yang dipengerusikan Ketua Menteri, Datuk Seri Utama Haji Sulaiman Md. Ali pagi tadi, kita telah memutuskan taska yang berdaftar boleh beroperasi seperti biasa.
“Jika taska swasta itu berdaftar dengan JKM, mereka perlu membuat permohonan dengan jabatan berkenaan terlebih dahulu untuk mematuhi prosedur operasi standard (SOP) ditetapkan,” katanya ketika dihubungi Kosmo! di sini, hari ini.
Mengulas lanjut, beliau memberitahu, keputusan itu juga diharap sedikit sebanyak dapat memudahkan urusan ibu bapa yang perlu bekerja.

Terdahulu, Menteri Kanan (Keselamatan), Datuk Seri Ismail Sabri Yaakob hari ini memaklumkan penutupan taska yang menyukarkan ibu bapa bekerja sejak PKPB dilaksanakan akan dibangkitkan dalam mesyuarat Majlis Keselamatan Negara (MKN) esok.
Katanya, kerajaan memahami dilema dihadapi ibu bapa yang bekerja tetapi pada masa sama terpaksa menjaga anak kerana penutupan pusat berkenaan. -K! ONLINE


Polis Perak laksanakan 51 SJR untuk PKPB
Oleh ASLIZA MUSA

9 November 2020, 9:56 pm
IPOH – Sebanyak 51 sekatan jalan raya (SJR) dilaksanakan di seluruh Perak berikutan pelaksanaan Perintah Kawalan Pergerakan Bersyarat (PKPB) di beberapa negeri bermula hari ini.
Pemangku Ketua Polis Perak, Datuk Goh Boon Keng berkata, SJR yang dijalankan itu meliputi 28 sekatan di sempadan daerah dan 23 lagi sekatan di sempadan negeri.
Katanya, sebanyak 450 pasukan pemantauan pematuhan prosedur operasi standard (SOP) juga telah digerakkan di seluruh negeri.
“Bagi kedua-dua penugasan ini, ia melibatkan penglibatan seramai 1,800 pegawai dan anggota polis di Kontinjen Perak merangkumi tugasan setiap hari.
“Selain itu, kita juga mengambil inisiatif untuk melakukan hebahan berkaitan pematuhan SOP melalui pasukan kereta peronda polis yang menjalankan rondaan di kawasan penugasan,” katanya dalam kenyataannya di sini hari ini.
Menurut Boon Keng, seramai 5,700 pegawai polis di negeri ini boleh diatur gerak bagi melaksanakan tugas-tugas pemantauan pematuhan PKPB yang berakhir 6 Disember ini.

“Semua pihak dinasihatkan agar mematuhi setiap SOP dan peraturan yang ditetapkan. Kerjasama dan kawalan kendiri daripada masyarakat amat penting bagi memerangi pandemik Covid-19,” katanya. -K! ONLINE


JIM tutup semua kaunter di negeri-negeri PKPB
Oleh MOHD. HUSNI MOHD. NOOR

9 November 2020, 8:03 pm
PUTRAJAYA – Jabatan Imigresen Malaysia (JIM) menutup sementara kesemua kaunternya di seluruh negeri yang terbabit dengan pelaksanaan Perintah Kawalan Pergerakan Bersyarat (PKPB).
Ketua Pengarahnya, Datuk Khairul Dzaimee Daud berkata, penutupan sementara itu selaras dengan keputusan Majlis Keselamatan Negara (MKN) yang melaksanakan PKPB di seluruh Semenanjung Malaysia kecuali Pahang, Kelantan dan Perlis.
Beliau berkata, pelanggan yang mempunyai urusan Pas Jangka Panjang Pasangan/Anak kepada warganegara, Pas Pelajar, Pas Lawatan Ikhtisas dan Pas Penggajian serta mempunyai temujanji dalam tempoh PKPB boleh membuat temujanji baharu melalui Sistem Temujanji Online (STO).
“Penjadualan semula temujanji STO boleh dilakukan setelah perkhidmatan kaunter JIM dibuka semula dan diterima walaupun melepasi 31 Disember ini.
“Pemohon perlu memohon semula temujanji melalui STO setelah tempoh PKPB tamat dan kaunter imigresen dibuka semula,” katanya menerusi kenyataan akhbar hari ini.
Katanya, pelawat asing yang masuk ke negara ini sejak 1 Januari lalu dan tinggal lebih masa dibenarkan untuk meninggalkan negara melalui pintu masuk yang diwartakan tanpa perlu mendapatkan kemudahan Pas Khas dari pejabat JIM.

Bagaimanapun, katanya, kebenaran tidak terpakai untuk pemegang Pas Lawatan Kerja Sementara yang telah tinggal lebih masa dalam tempoh PKPB.
“Segala persoalan berkaitan prosedur dan urusan imigresen pula boleh diajukan melalui Sistem Pertanyaan Online (SPO) yang boleh diakses melalui laman web rasmi JIM di pautan www.imi.gov.my,” katanya. -K! ONLINE


Proton X50 dijual pada harga RM1 di Shopee
Oleh MUHAMMAD IKHWAN IDERIS

9 November 2020, 9:28 pm
KUALA LUMPUR – Orang ramai berpeluang membeli model kenderaan utiliti sukan (SUV) terbaharu Proton, X50 pada harga hanya RM1 menerusi Jualan Hebat 11.11 di platform e-dagang, Shopee.
Selain tawaran sekali seumur hidup itu yang terhad kepada seorang pembeli bertuah, pelanggan berpeluang membeli Samsung Galaxy Note20, soundbar, jam tangan, set barang kemas dan banyak lagi hanya pada  RM1.
Tidak hanya untuk membeli belah, Shopee turut menganjurkan pelbagai aktiviti hiburan ketika kebanyakan rakyat Malaysia perlu menjalani Perintah Kawalan Pergerakan Bersyarat dengan membawakan selebriti popular.

Ia termasuk membawa watak komedi kegemaran ramai, Phua Chu Kang menerusi penstriman secara langsung pada 10 November, bermula 8 malam.
Turut dijadualkan membuat penampilan ialah Anuar Zain, Ella, Shila Amzah, Floor 88, Wany Hasrita, Dolla dan Azzam Sham dalam Shopee 11.11 Big Show bermula pukul 9 malam pada 11 November yang dapat disaksikan di Shopee Live, TV3, Tonton serta YouTube.
Shopee menerusi siaran akhbar yang dikeluarkan di sini berkata, Jualan Hebat Shopee 11.11 disertai lebih daripada 1,200 jenama dan peruncit serta 800,000 penjual.

“Terdapat lebih 100 juta produk untuk dipilih dan banyak lagi yang ditawarkan pada diskaun 99 peratus dengan harga serendah 11 sen semasa Jualan Kilat Shocking Sale.
“Shopee turut menurunkan perbelanjaan minimum daripada RM40 kepada RM11 untuk pengguna menikmati perkhidmatan penghantaran percuma,” katanya.


Vaksin Covid-19 sudah ditemui?
Oleh KOSMO!

9 November 2020, 10:06 pm
PARIS – Satu vaksin yang dibangunkan bersama firma farmaseutikal Pfizer dan BioNTech menunjukkan kesan keberkesanan 90 peratus dalam mencegah jangkitan Covid-19 dalam ujian Fasa Ketiga, menurut pengumuman kedua-dua syarikat itu hari ini.
Kenyataan itu dikeluarkan ketika kes jangkitan koronavirus kian meningkat di seluruh dunia yang mengakibatkan berjuta-juta orang terpaksa menjalani kehidupan dalam perintah berkurung, menyebabkan banyak ekonomi terjejas.
Pengumuman itu turut menyebabkan pasaran saham Eropah dan harga minyak meningkat.
Menurut laporan awal, pesakit mendapat perlindungan selepas tujuh hari menerima dos vaksin kedua, iaitu selepas 28 hari diberikan dos pertama.
Kedua-dua syarikat menyatakan mereka dijangka membekalkan sehingga 50 juta dos vaksin ke pasaran global pada 2020 dan sehingga 1.3 bilion dos pada tahun depan.
“Set ujian pertama daripada ujian percubaan vaksin Fasa Ketiga Covid-19 memberi bukti awal berhubung kemampuan vaksin kami mencegah Covid-19.

“Kami berada pada satu langkah signifikan untuk membekalkan kepada orang ramai di seluruh dunia satu penemuan untuk membantu menamatkan krisis kesihatan global,” kata Pengerusi dan Ketua Pegawai Eksekutif Pfizer, Albert Bourla dalam satu kenyataan.
Ujian klinikal Fasa Ketiga iaitu tahap akhir untuk satu vaksin baharu, BNT162b2 bermula pada lewat Julai lalu. Ia melibatkan seramai 43,538 peserta setakat ini dengan 90 peratus daripadanya sudah menerima dos kedua vaksin semalam.
Pfizer menyatakan pihaknya masih mengumpul data keselamatan dua bulan susulan dos terakhir. Ia adalah satu syarat yang ditetapkan Pentadbiran Makanan dan Ubat-Ubatan Amerika Syarikat sebelum layak menerima Kebenaran Penggunaan Kecemasan, dijangka pada minggu ketiga bulan ini.
“Kami akan berkongsi tambahan data keselamatan dan kemujaraban yang diperoleh daripada beribu-ribu peserta dalam minggu-minggu akan datang,” kata Bourla. – AFP


Tempat tinggal, depoh tahanan sesak punca peningkatan Covid-19
Oleh LUQMAN RIDHWAN MOHAMED NOR

9 November 2020, 7:48 pm
Muhyiddin
PETALING JAYA – Punca penularan Covid-19 dalam kalangan pekerja asing dan pekerja asing tanpa izin (PATI) yang semakin meningkat adalah ekoran kesesakan di tempat tinggal atau depoh tahanan sementara.
Perdana Menteri, Tan Sri Muhyiddin Yassin berkata, beliau difahamkan pada Sidang Khas Majlis Keselamatan Negara (MKN) hari ini bahawa sesetengah rumah kongsi didiami sehingga 40 orang dan keadaan itu menjadi punca Covid-19 menular dan berjangkit dengan cepat.
“Keadaan yang sama turut berlaku di pusat-pusat tahanan terutama di Sabah yang terpaksa menampung jumlah kemasukan PATI yang sangat ramai.
“Saya berpandangan Kementerian Sumber Manusia perlu memaklumkan majikan terlibat dan menekankan tentang pentingnya penjagaan status kesihatan pekerja masing-masing selain pematuhan kepada prosedur operasi standard (SOP),” katanya dalam satu kenyataan di laman Facebook hari ini.
Berhubung kos ujian swab bagi pekerja asing yang perlu ditanggung majikan, katanya, beliau telah mengarahkan supaya perkara ini segera dibincangkan dengan terperinci dan dibentangkan oleh agensi-agensi terlibat pada sidang MKN akan datang.
“Saya turut membangkitkan persoalan mengenai SOP berhubung jumlah penumpang yang dibenarkan berada di dalam kenderaan pada satu-satu masa.

“Saya berpandangan jumlahnya tidak boleh berbeza-beza, perlu ada satu ketetapan yang selaras antara jumlah di dalam kenderaan persendirian dan kenderaan e-hailing,” katanya. – K! ONLINE


Pesawah maut motosikal terbabas ke dalam sawah
Oleh WAT KAMAL ABAS

9 November 2020, 9:01 pm
PARIT BUNTAR – Seorang pesawah yang juga pesara tentera maut selepas motosikal ditunggangnya terbabas ke dalam petak sawah di Parit Haji Manan, Kuala Kurau di sini pagi tadi.
Dalam kejadian kira-kira pada pukul 10 pagi itu, mangsa, Muhammad Fildaus Hashim, 58, dari Taman Serai Permai, Bagan Serai dipercayai ke kawasan tersebut untuk membaja padi di petak sawahnya bersama seorang rakan.
Ketua Polis Daerah Kerian, Superintendan Mazuki Mat berkata, mangsa dan rakannya masing-masing membawa dua guni baja dengan motosikal ke petak sawah di Parit Haji Manan.
“Tiba di lokasi, mangsa memaklumkan kepada rakannya mahu mengambil empat guni baja lagi di rumahnya yang terletak berhampiran.
“Bagaimanapun, ketika menunggang motosikal ke rumah, rakannya ternampak mangsa terjatuh bersama motosikalnya di sebelah kiri sawah padi dan tidak bergerak,” katanya ketika dihubungi hari ini.
Tambah Mazuki, rakan mangsa bergegas ke lokasi kejadian yang terletak kira-kira 50 meter dan dia mendapati mangsa dalam keadaan tersembam di dalam air.

“Rakannya mengalihkan posisi mangsa dan dia dalam keadaan tercungap-cungap ketika bernafas lalu rakan mangsa segera memanggil orang kampung yang berada berhampiran dan menghubungi klinik kesihatan.
“Anggota polis yang tiba di lokasi mendapati mangsa telah ditutup dengan kain di atas batas sawah padi selepas diangkat orang awam dan dia disahkan meninggal dunia oleh pasukan perubatan,” katanya.
Kes diklasifikasikan sebagai mati mengejut. – K! ONLINE


SME Bank terima anugerah daripada ADFIAP
Oleh KOSMO!

9 November 2020, 9:11 pm
KUALA LUMPUR – Dua inisiatif pembangunan usahawan di bawah SME Bank telah menerima anugerah daripada Association of Development Financing Institutions in Asia and the Pacific (ADFIAP) sempena mesyuarat agung tahunan ke-43 badan tersebut yang berlangsung secara online bulan lalu.
Dua inisiatif tersebut ialah Program Best Exporters (BEP) telah memenangi anugerah Projek Pembangunan PKS Terbaik, manakala Platform Digital PKS Kebangsaan telah memenangi anugerah Projek Pembangunan Teknologi PKS Terbaik.
Presiden Kumpulan/Ketua Pegawai Eksekutif SME Bank, Aria Putera Ismail berkata, Platform Digital PKS Kebangsaan adalah inisiatif kerajaan yang diselia oleh SME Bank sebagai sebahagian daripada pelan transformasi dua tahunnya.
Menurutnya, di bawah inisiatif tersebut, SME Bank telah memperkenalkan aplikasi ScoreXcess bagi memudahkan usahawan mikro dan kecil untuk mendapat akses pembiayaan.
Aplikasi kedua di bawah platform ini juga ialah ODELA, yang menyediakan platform e-dagang khusus untuk perniagaan-ke-perniagaan.
“SME Bank sentiasa melihat ke hadapan tentang bagaimana kami dapat membantu PKS melalui setiap program intervensi dan inisiatif seperti BEP,” katanya dalam kenyataan yang dikeluarkan di sini semalam.

Tambah beliau, keahlian SME Bank dalam ADFIAP membolehkan pihak bank saling berkongsi pengalaman dan pendapat tentang pembangunan sektor PKS di peringkat antarabangsa.


Gelang hijau untuk pegawai dan kenamaan ada urusan di Kelantan
Oleh ROSLIZA MOHAMED

9 November 2020, 7:34 pm
KOTA BHARU – Kerajaan negeri menyediakan gelang berwarna hijau kepada golongan kenamaan dan pegawai untuk berurusan di Kelantan berikutan Perintah Kawalan Pergerakan Bersyarat (PKPB) di kebanyakan yang berkuatkuasa hari ini.
Pengerusi Jawatankuasa Kerajaan Tempatan, Perumahan dan Kesihatan Negeri Dr. Izani Husin berkata, pemakaian gelang itu yang pertama kali diperkenalkan di negeri ini bagi membezakan individu yang positif Covid -19 iaitu memakai gelang berwarna pink.
“Penggunaan gelang berwarna hijau itu perlu dipakai sebaik pegawai dan orang kenamaan masuk ke negeri ini untuk urusan rasmi bagi jangka masa pendek selain perlu menunjukkan surat kebenaran.
“Gelang itu akan diberikan oleh kakitangan Kementerian Kesihatan Malaysia yang ditugaskan di empat pintu masuk yang ditetapkan termasuk Lapangan Terbang Ismail Sultan Ismail Petra.
“Apabila mereka selesai berurusan di negeri ini, gelang itu akan dipotong,” katanya selepas Sidang Dewan Undangan Negeri (DUN) di sini hari ini.
Sementara itu, Dr.Izani berkata, bagi individu yang pulang ke Kelantan,mereka perlu memakai gelang bewarna pink dan menjalani ujian swab selain kuarantin diri selama 14 hari dan jika didapati keluar di tempat awam denda RM1,000 tetap dikenakan.

Tambahnya, tidak dinafikan kebimbangan masih ada berikutan cuti persekolahan bermula hari ini kerana ramai akan pulang termasuk pelajar.
“Ini mungkin kerana mereka yang pulang itu ramai dari Zon Merah termasuk dari Klang, Selangor,”katanya. -K! ONLINE


MKN, KKM arah pinda Piala Malaysia
Oleh MUHAMAD ARDIE PUTRA SUHAIMI

9 November 2020, 6:35 pm
PETALING JAYA- Menteri Kanan (Keselamatan), Datuk Seri Ismail Sabri Yaakob mengesahkan Majlis Keselamatan Negara (MKN) dan Kementerian Kesihatan (KKM) mengarahkan agar kejohanan bola sepak berprestij, Piala Malaysia ditangguhkan ke tarikh yang baru.
Keputusan ini susulan Perintah Kawalan Pergerakan Bersyarat (PKPB) yang telah ditetapkan oleh kerajaan melibatkan semenanjung Malaysia kecuali di Pahang, Kelantan dan Perlis bermula semalam hingga 6 Disember depan kerana penularanan wabak Covid-19.
Ismail Sabri berkata, meskipun saingan Piala Malaysia dilangsungkan tanpa penonton, bola sepak adalah sukan bersentuhan yang boleh mendatangkan risiko jangkitan Covid-19 yang tinggi terhadap semua pemain.
“Saya minta maaf kepada peminat bola sepak. Hasil mesyuarat yang dibuat bersama KKM kami bersetuju untuk mengesahkan saingan Piala Malaysia perlu ditangguhkan ke satu tarikh baharu kemudian,” katanya pada sidang media harian Covid-19 sebentar tadi.
Sebagai rekod, aksi Piala Malaysia sudah pun membuka tirai pada pusingan pertama yang lepas dengan lapan pasukan bakal berentap di pentas suku akhir dengan jadual perlawanan sepatutnya dikeluarkan dalam masa terdekat.
Lapan pasukan yang layak adalah Selangor, Kedah, Terengganu FC, UiTM FC, Pulau Pinang, Perak, Kuala Lumpur dan juara bertahan, Johor Darul Ta’zim (JDT). -K! ONLINE


Empat PKPD akan dilanjutkan
Oleh NUR HUDA MUSA

9 November 2020, 6:33 pm
PETALING JAYA – Empat Perintah Kawalan Pergerakan Diperketatkan (PKPD) membabitkan beberapa lokaliti di Sabah, Selangor, Negeri Sembilan dan Sarawak, akan dilanjutkan selama 14 hari lagi.
Menteri Kanan Pertahanan, Datuk Seri Ismail Sabri Yaakob berkata, pelanjutan PKPD itu membabitkan Pangsapuri Mutiara Kasih dan Taman Khazanah Indah di Lahad Datu, Sabah, bermula esok hingga 23 November ini.
“Kerajaan sebelum ini telah melaksanakan PKPD di Pangsapuri Mutiara Kasih dan Taman Khazanah Indah, Lahad Datu, Sabah bermula 13 Oktober sehingga 26 Oktober, yang kemudian dilanjutkan lagi sehingga 9 November.
“Sehingga kini, berdasarkan penilaian risiko yang telah dilaksanakan oleh Kementerian Kesihatan (KKM), masih terdapat peningkatan kes positif Covid-19 di kedua-dua lokaliti ini,” katanya menerusi sidang akhbar Facebook Live di sini tadi.
Selain itu katanya, PKPD turut akan dilanjutkan di Plaza Hentian Kajang, Selangor (11 hingga 24 November); Putra Point, Nilai, Negeri Sembilan (11 hingga 24 November); dan Kampung Haji Baki, Kuching, Sarawak (11 hingga 24 November).
Dalam pada itu Ismail Sabri berkata, KKM masih menunggu keputusan saringan kedua Covid-19 yang telah dilaksanakan di Kampung Baki.

Menurutnya, sekiranya keputusan saringan kedua Covid-19 di kawasan itu diperolehi dan didapati tiada kes positif, PKPD di kawasan tersebut boleh ditamatkan lebih awal. – K! ONLINE


SOP majlis nikah diumum esok
Oleh NUR HUDA MUSA

9 November 2020, 7:36 pm
PETALING JAYA – Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohammad Al-Bakri bakal mengumumkan prosedur operasi standard (SOP) majlis pernikahan yang baharu esok.
Menteri Kanan Pertahanan, Datuk Seri Ismail Sabri Yaakob berkata, setakat ini belum ada kepastian sama ada SOP itu membabitkan pernikahan di rumah atau di pejabat jabatan agama Islam.
“Pengumuman itu adalah berkenaan pernikahan dan bukannya majlis perkahwinan. Majlis sosial seperti perkahwinan, hari jadi dan sebagainya masih lagi tidak dibenarkan.
“Pernikahan masih dibenarkan di pejabat agama Islam namun tiada majlis perkahwinan sepanjang PKPB ini. Bagi penganut agama lain, mereka masih boleh mendaftarkan perkahwinan di pejabat pendaftaran perkahwinan,” katanya menerusi FB Live hari ini.
Beliau berkata, pengumuman mengenai SOP itu akan dilakukan mengikut kesesuaian negeri masing-masing memandangkan Sultan atau Raja adalah Ketua Agama Islam di negeri. -K! ONLINE


Tiga maut ditembak di kem tentera
Oleh KOSMO!

9 November 2020, 7:01 pm
MOSCOW – Seorang anggota tentera bertindak membunuh tiga rakannya dalam satu kejadian di kem tentera berhampiran bandar Voronezh, Rusia hari ini, lapor sebuah agensi berita.
Jurucakap Wilayah Ketenteraan Barat Rusia berkata, serangan yang berlaku pada waktu awal pagi itu mengakibatkan kecederaan parah kepada mangsa.
“Tiga orang anggota tentera mengalami kecederaan parah akibat daripada serangan tersebut.
“Pihak pentadbiran tentera bersama agensi penguat kuasa undang-undang sedang berusaha menjejaki dan menahan suspek,” katanya dalam satu kenyataan kepada agensi berita Interfax.
Menurut sumber, kejadian itu berlaku selepas terjadi pertengkaran antara anggota tersebut dengan seorang pegawai tentera ketika satu pemeriksaan rutin dijalankan.
Sumber tersebut berkata, anggota berkenaan tiba-tiba merampas sepucuk pistol daripada pegawai terbabit sebelum melepaskan tembakan yang mengakibatkan tiga daripada rakannya terkorban.

Difahamkan, pihak berkuasa kem tentera tersebut sedang memujuk suspek yang mengurung diri dalam sebuah bangunan.
Sementara itu, kejadian tembakan di pangkalan tentera dikatakan bukan perkara luar biasa di Rusia.
Pada bulan Oktober tahun lalu, seorang tentera Rusia melepaskan tembakan terhadap sekumpulan askar di sebuah kem ketenteraan di Siberia yang mengorbankan lapan individu dan mencederakan dua yang lain dipercayai berpunca daripada perbuatan buli. – AFP


10 sukarelawan Johor diterbangkan ke Semporna
Oleh MOHAMAD FAIZAL HASHIM

9 November 2020, 7:00 pm
JOHOR BAHRU – Pertubuhan Ihsan Johor menerbangkan seramai 10 orang sukarelawan ke Semporna, Sabah, hari ini bagi menjalankan misi bantuan kemanusiaan dalam mengurangkan penularan wabak Covid-19.
Menurut Ketua Pegawai Eksekutifnya, Farrah Faridah Baptist, walaupun Perintah Kawalan Pergerakan Diperketatkan (PKPD) telah ditamatkan pada Jumaat lalu, namun keperluan serta sukarelawan masih diperlukan di sana.
Katanya, menerusi fasa kedua misi pertubuhan terbabit, seramai empat sukarelawan berangkat ke Tawau menerusi penerbangan Malaysia Airlines manakala selebihnya akan berangkat dalam masa terdekat dengan penerbangan Tentera Udara Diraja Malaysia (TUDM).
“Berkaitan gelombang ketiga pandemik Covid-19 di Sabah, daerah Semporna menjadi antara yang sangat terkesan. Jadi, sukarelawan Ihsan Johor akan kerjasama bersama Semporna Heroes, salah satu badan bukan kerajaan (NGO) tempatan, yang bergerak aktif membantu komuniti di Semporna.
“Antara skop utama tugas yang akan dikendalikan oleh mereka adalah membantu pihak hospital dan pusat kuarantin selama dua minggu selain menyampaikan bantuan makanan kepada penduduk,” katanya kepada pemberita di sini tadi.
Farrah Faridah berkata, Ihsan Johor telah menghantar bantuan makanan seberat 300 kilogram (kg) ke Semporna pada Sabtu lalu.

Antaranya ialah susu tepung bayi tajaan Promac Industries Sdn. Bhd. dan mi segera tajaan Win Far Trading Sdn. Bhd. serta keperluan set peralatan perlindungan diri (PPE) seperti pelitup muka, gaun isolasi dan pelitup muka menerusi fasa satu misi bantuan berkenaan.
Tambahnya, kedatangan enam lagi sukarelawan ke daerah terbabit dalam masa terdekat akan membawa bersama barang sumbangan yang telah berjaya dikumpulkan di negeri ini seberat lebih 2,000 kg. -K ONLINE


Shopee sajikan hiburan dua jam tanpa henti Rabu ini
Oleh LUQMAN RIDHWAN MOHAMED NOR

9 November 2020, 7:34 pm
PETALING JAYA – Orang ramai berpeluang menyaksikan rancangan hiburan tanpa henti selama dua jam, Shopee 11.11 Big Show bermula 9 hingga 11 malam Rabu ini.
Shopee dalam satu kenyataan berkata, rancangan yang disiarkan bersempena Shopee 11.11 Jualan Hebat itu boleh ditonton di Shopee Live, saluran TV3, Tonton dan YouTube.
“Dihoskan oleh Awal Ashaari dan Sherry Alhadad, penonton akan dihiburkan dengan persembahan oleh selebriti tempatan termasuk Anuar Zain, Ella, Shila Amzah, Floor 88, Wany Hasrita, Dolla dan Azzam Sham,” katanya.
Katanya, para penonton juga berpeluang untuk mengambil bahagian dalam Shopee Tangkap serta Goyang Shopee untuk memenangi sehingga 11,111,111 Syiling Shopee.
Selain itu, menurutnya, orang ramai juga berpeluang memenangi hadiah menarik seperti motosikal Honda Vario, jongkong emas, televisyen Samsung 65 inci dan pembersih vakum Dyson.
“Personaliti Datuk Seri Vida, Datin Diana Danielle, Farahanim, Fahrin Ahmad, Mark Adam dan Siti Saleha juga akan turut serta dalam keseronokan itu.

“11.11 Big Show ditaja oleh Nestle, L’Oréal, adidas, Kimberly-Clark, P&G dan Y.O.U.,” katanya. – K! ONLINE


Fizo tegur peminat ajak bergambar ketika makan
Oleh NUR EMIRA SAIZALI

9 November 2020, 7:33 pm
PETALING JAYA –  Pelakon popular Fizo Omar menasihatkan sesetengah peminat agar memahami situasi seorang artis pujaan mereka sekiranya bertemu di tempat awam, apatah lagi ketika selebriti berkenaan sedang menikmati makanan.
Menurut Fizo atau nama sebenarnya Wan Hafizol Wan Omar, 35, dia sentiasa bersifat terbuka untuk melayan peminat tetapi perlulah bersesuaian dengan situasi.
“Sudah jadi selebriti, itulah harga yang perlu dibayarkan. Alhamdulillah, syukur masih ada peminat dan orang yang menyokong.
“Tetapi ikut logiklah. Bayangkan kalau sedang makan atau ketika dalam situasi yang serius kemudian ada yang beri arahan, ‘awak pergi ke meja sana kejap, kita orang nak bergambar’. Baru nak suap makan, apa reaksi kau.
“Saya sebenarnya tidak kisah pun malah seronok dan rasa dihargai apabila ada yang hendak bergambar ketika berada di tempat awam. Tetapi perlu kena dengan situasi dan keadaan,” tulisnya dalam satu hantaran Instagram hari ini.
Tambah pelakon drama Pengantin Satu Malam itu, situasi tersebut juga akan menghilangkan mood seseorang, tidak kiralah orang biasa mahupun selebriti.

“Kalau bukan selebriti pun, akan hilang mood apabila sedang makan dan disuruh ke sana-sini untuk nak bergambar.
“Cuma saya faham di tempat peminat, bukanlah dia kurang beradab ke apa. Kadang-kadang terlebih teruja bila jumpa seseorang yang dia minat,”ujarnya.
Ujar Fizo, dia tidak pernah marah dengan peminat yang melakukan perkara tersebut namun sekadar saling mengingatkan antara satu sama lain. Baginya, adab atau kelakuan merupakan gambaran ketinggian nilai bangsa yang dijunjung selama ini. – K! ONLINE


PKPD Kampung Sabah Baru bermula esok
Oleh NUR HUDA MUSA

9 November 2020, 6:53 pm
PETALING JAYA – Kerajaan hari ini memutuskan untuk melaksanakan Perintah Kawalan Pergerakan Diperketatkan (PKPD) di Kampung Sabah Baru, Lahad Datu, Sabah mulai esok.
Menteri Kanan Pertahanan, Datuk Seri Ismail Sabri Yaakob berkata, keputusan itu dibuat atas nasihat serta penilaian risiko oleh Kemeterian Kesihatan (KKM) selepas 102 kes positif Covid-19 telah dikesan sehingga semalam.
“Sidang khas hari ini bersetuju melaksanakan PKPD di Kampung Sabah Baru, Lahad Datu berkuatkuasa 10 November 2020 sehingga 23 November 2020.
“PKPD ini akan melibatkan 701 buah rumah dan seramai 3,917 orang penduduk. Pelaksanaan PKPD ini bagi memudahkan KKM melaksanakan saringan bersasarsekali gus bagi menyekat penularan kepada komuniti setempat,” katanya menerusi sidang akhbar Facebook Live di ini hari ini. -K! ONLINE


RUU lulus, penjenayah pencemaran berdepan denda RM1juta
Oleh NOR AZIHAN MD. GHAZALI

9 November 2020, 6:40 pm
SHAH ALAM – Penjenayah alam sekitar yang mencemar sumber air di Selangor bakal didenda maksimum RM1juta dan penjara mandatori.
Pelaksanaan hukuman tersebut selepas sidang Dewan Undangan Negeri (DUN) Selangor sebulat suara meluluskan Rang Undang-Undang (RUU) Lembaga Urus Air Selangor (LUAS) Pindaan 2020.
Pindaan RUU itu dibentangkan Menteri Besar, Datuk Seri Amirudin Shari pada Jumaat lalu sebelum dibahaskan dan mendapat sokongan daripada wakil rakyat Pakatan Harapan (PH ) dan Perikatan Nasional (PN).
Berdasarkan pindaan tersebut, denda dinaikkan daripada RM100,000 kepada minimum RM200,000 dan maksimum RM1 juta, manakala penjara dijadikan hukuman mandotari.
Undang-undang tersebut juga membolehkan Lembaga Urus Air Selangor (LUAS) menuntut kos membersih sumber air serta ganti rugi sepanjang memegang harta yang disita.
Amirudin berkata, rang undang-undang itu memperuntukkan beberapa perkara antaranya menambah baik prosedur arahan kepada mana-mana individu atau pihak berkuasa awam supaya mengambil langkah pemeliharaan dan pemuliharaan sumber air yang terjejas.

“Penambahbaikan ini termasuk memberi kuasa kepada LUAS untuk mengenakan caj lebihan pengambilan air sebagai langkah untuk mengawal penggunaan dan pembaziran sumber air.
“Malah, peruntukan ini memberi kuasa kepada pengarah atau pangkat pegawai polis tidak rendah daripada inspektor untuk menyita tanpa waran harta benda,” jelasnya.
Dalam pada itu, Amirudin berkata, RUU itu juga membenarkan mahkamah memerintahkan harta benda yang disita dilucutkan hak walaupun tiada pertuduhan.
“Sekiranya mahu dituntut semula, ia perlu dirujuk kepada mahkamah. Selain itu, tiada seorang pun yang berhak menuntut ganti rugi berkaitan penyitaan harta benda dan memperuntukkan kuasa kepada LUAS untuk memberi ganjaran kepada pemberi maklumat,” katanya. -K!ONLINE


Taipei dakwa Beijing halang Taiwan sertai persidangan WHO
Oleh KOSMO!

9 November 2020, 6:12 pm
TAIPEI – Pemerintah Taiwan mendakwa China melakukan sekatan terhadap pulau itu daripada menyertai persidangan penting Pertubuhan Kesihatan Dunia (WHO) bagi membincangkan hal-hal berkaitan pandemik Covid-19.
Taiwan turut menuduh WHO mementingkan agenda politik berbanding hal ehwal kesihatan.
Kementerian Luar Taiwan berkata, keputusan WHO untuk tidak menjemput Taipei ke perhimpunan tahunan berkenaan yang diadakan semula secara maya hari ini selepas ditangguh sejak Mei lalu adalah disebabkan pertimbangan politik.
“Taipei melalui Kementerian Luar meluahkan rasa kecewa dan tidak berpuas hati terhadap tindakan China mengenakan sekatan ke atas penyertaan Taiwan.
“Ketika dunia sedang diancam dengan pandemik Covid-19, ia adalah satu ironi terhadap slogan ‘kesihatan untuk semua’ yang terdapat dalam piagam WHO,” katanya dalam satu kenyataan.
Taiwan menghadiri perhimpunan tahunan tersebut sejak 2009 hingga 2016 sebagai pemerhati di bawah nama Chinese Taipei.

Bagaimanapun, Beijing telah menghalang penyertaan Taipei selepas perlantikan Presiden Tsai Ing-wen pada 2016 yang enggan mengiktiraf Taiwan sebagai sebahagian daripada kempen ‘Satu China’.
Sementara itu, beberapa negara termasuk Amerika Syarikat menggesa Taiwan untuk mendapatkan semula status sebagai pemerhati pada perhimpunan berkenaan tahun ini berikutan kebimbangan ia mampu menjejaskan usaha dalam mengekang penularan wabak tersebut.
Persatuan Perubatan Dunia iaitu persatuan yang menghimpunkan lebih 10 juta pengamal perubatan seluruh dunia berkata, tindakan memulaukan Taiwan adalah satu perbuatan sinis dan melawan arus.
“Pandemik Covid-19 membuktikan kerjasama antara semua sistem penjagaan kesihatan di dunia ini adalah satu perkara yang diperlukan,” kata pengerusi persatuan itu, Frank Montgomery dalam sepucuk surat kepada Pengarah WHO, Tedros Adhanom Ghebreyesus.
Terdahulu, Ghebreyesus berkata, penyertaan Taiwan hanya boleh ditentukan oleh negara ahli dengan kebenaran kerajaan berkaitan yang merujuk kepada Beijing. – AFP


Alvin Goh fail permohonan dibebaskan dari reman POCA
Oleh NUZULSHAM SHAMSUDDIN

9 November 2020, 4:45 pm
KUALA LUMPUR – Seorang ahli perniagaan yang direman selama 21 hari mengikut Akta Pencegahan Jenayah (POCA) 1959 berkaitan judi online, memfailkan permohonan habeas corpus supaya dibebaskan serta-merta di Mahkamah Tinggi di sini.
Goh Leong Yeong, 32, atau lebih dikenali Alvin Goh selaku pemohon memfailkan permohonan itu melalui notis usul pada 3 November lalu menerusi Tetuan T.Y Teh & Partners dengan menamakan pegawai penyiasat Asisten Superitendan Khairul Fairoz Rodzuan, Majistret di Mahkamah Majistret Kuala Lumpur, Ketua Polis Negara dan kerajaan Malaysia sebagai responden pertama hingga keempat.
Dalam permohonan itu, Leong Yeong memohon perintah bahawa penangkapan dan penahanannya pada 27 Oktober lalu di bawah Seksyen 4(1)(c) Akta Rumah Judi Terbuka 1953 dan di bawah Seksyen 4(1)(a) POCA pada 31 Oktpber adalah tidak sah, tidak berasas, tidak mematuhi prosedur dan bersifat mala fide (berniat jahat).
Selain itu, lelaki itu juga memohon bahawa perintah tahanan reman bertarikh 31 Oktober lalu oleh Mahkamah Majistret Kuala Lumpur yang membenarkan penahanannya selama 21 hari bermula 31 Oktober sehingga 21 November di bawah POCA adalah tidak sah.
Turut dimohon perintah bahawa kemasukan perenggan 5, Bahagian 1, Jadual 1 di bawah POCA, bahawa semua orang yang terlibat dalam pengelolaan dan penggalakkan judi haram sebagai kategori yang boleh didaftarkan, adalah ultra vires dan di luar ruang lingkup atau skop akta berkenaan.
Pada masa sama, beliau juga memohon perintah bahawa writ habeas corpus dikeluarkan bagi pemohon dibawa dan dihadapkan ke mahkamah untuk dibebaskan dengan serta-merta selain memohon perintah supaya pemohon tidak boleh ditangkap atau ditahan semula.

Sementara itu, ketika prosiding di hadapan Hakim Datuk Azhar Abdul Hamid hari ini, mahkamah menetapkan 16 November untuk mendengar permohonan tersebut.
Peguam Gobind Singh Deo, yang mewakili pemohon memberitahu mahkamah bahawa pihaknya memohon tarikh pendengaran ditetapkan.
“Anak guam saya memfailkan permohonan habeas corpus berhubung penahanannya yang tidak sah. Untuk makluman mahkamah, peguam utama, Datuk Seri Gopal Sri Ram tidak dapat hadir pada hari ini. Pihak kami juga telah menyerahkan afidavit (bagi menyokong permohonan) kepada responden minggu lepas,” katanya.
Dalam pada itu Peguam Persekutuan Adilah Roslan, yang mewakili keempat-empat responden berkata, pihaknya perlu memfailkan balasan terhadap afidavit berkenaan dan mahkamah memerintahkan kesemua responden memfailkan balasan terhadap afidavit pada atau sebelum 16 November.
Kosmo! Online pada 28 Oktober lalu, melaporkan selepas hidup sebagai pelarian selama 15 hari, Alvin Goh yang dicari bagi membantu siasatan kes Macau Scam dan judi online berjaya diberkas ketika bersembunyi di sebuah apartmen di Genting Highlands, Pahang. Apartmen itu terletak kira-kira 40 kilometer dari ibu kota.
Lelaki berusia 32 tahun yang menjadi buruan polis sejak berjaya meloloskan diri selepas memanjat pagar belakang bangunan Suruhanjaya Pencegahan Rasuah Malaysia (SPRM) di Putrajaya pada 11 Oktober lalu ditahan pada pukul 1.30 pagi oleh sepasukan polis.
Polis turut menahan seorang wanita warga China disyaki kekasih Alvin. – K! ONLINE


Kes sembuh lebih tinggi, lapan kematian direkod
Oleh SITI A'ISYAH SUKAIMI

9 November 2020, 6:29 pm
PUTRAJAYA – Sebanyak 972 kes baharu dilaporkan hari ini menjadikan jumlah kes positif Covid-19 di seluruh negara sebanyak 41,181 kes.
Pada masa sama, kes sembuh yang direkodkan hari ini lebih tinggi dari kes baharu dengan 1,345 kes dicatat sekali gus jumlah kes pulih di seluruh negara sebanyak 29,579 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes baharu hari ini, lima kes adalah kes import melibatkan dua warga Malaysia dan tiga warga asing tiba dari Filipina, Singapura dan Nepal.
“Selain itu, terdapat lapan kes kematian hari ini dilaporkan di Sabah dan Labuan menjadikan jumlah terkini kes kematian sebanyak 294 kes.
“Sebanyak enam kluster baharu turut dilaporkan pada hari ini,” katanya pada sidang akhbar di sini hari ini.
Beliau berkata, sebanyak 86 kes positif sedang dirawat di Unit Rawatan Rapi dengan 31 kes memerlukan bantuan pernafasan. -K!ONLINE


Nahas helikopter: Hasil bedah siasat dalam masa terdekat
Oleh EDDY AQMAL MOHAMED HAMIDI

9 November 2020, 5:48 pm
PETALING JAYA – Keputusan penuh hasil bedah siasat yang dilakukan ke atas dua jenazah mangsa nahas helikopter terhempas di Taman Melawati semalam akan diperolehi dalam masa terdekat selepas mendapat laporan penuh makmal.
Ketua Polis Daerah Ampang Jaya, Asisten Komisioner Mohamad Farouk Eshak berkata, bedah siasat telah dilakukan bermula pukul 9 pagi tadi di Hospital Canselor Tuanku Muhriz Universiti Kebangsaan Malaysia.
“Bedah siasat mula dilakukan pada jenazah Mohamamed Sabri Baharom (juruterbang) dan kemudiannya diikuti oleh jenazah Mohd. Irfan Fikri Mohamed Rawi (penumpang).
“Bedah siasat pertama selesai kira-kira pukul 11 pagi manakala bedah siasat mangsa kedua pula tamat kira-kira pukul 1 tengahari dan kedua-dua jenazah kemudiannya diserahkan kepada waris masing-masing untuk dikebumikan,” katanya dalam satu kenyataan di sini hari ini.
Menurut Mohamad Farouk, sehingga kini, seramai tujuh saksi telah dirakamkan percakapan mereka dan pihak polis telah mengenalpasti kira-kira 20 lagi saksi lain untuk diambil keterangan.
“Orang ramai dinasihatkan agar tidak mengedarkan video atau gambar berkaitan insiden berkenaan di media sosial bagi mengelakkan spekulasi dan komen yang tidak wajar serta menganggu siasatan.

“Pihak Polis Ampang Jaya juga menyeru orang ramai yang mempunyai maklumat berkaitan insiden ini untuk tampil ke Ibu Pejabat Polis Daerah Ampang Jaya bagi membantu siasatan atau menghubungi talian telefon 03-4289 7343 atau 03-4289 7344 untuk menyalurkan maklumat,” katanya. -K! ONLINE


Jenazah Mohd. Irfan selamat disemadikan
Oleh EDDY AQMAL MOHAMED HAMIDI

9 November 2020, 5:28 pm
PETALING JAYA – Jenazah mangsa nahas helikoper, Allahyarham Mohd. Irfan Fikri Mohd. Rawi selamat dikebumikan di Tanah Perkuburan Islam USJ 22 di sini kira-kira pukul 5 petang tadi.
Jenazah sebelum itu disolatkan di Surau Al Ikhwan PUJ 2, Taman Puncak Jalil tiba di tanah perkuburan pada pukul 4.12 petang.
Seramai kira-kira 50 orang yang terdiri daripada ahli keluarga serta kenalan Allahyarham hadir menyempurnakan pengebumian jenazah.
Allahyarham Mohd. Irfan Fikri, 41, meninggalkan seorang balu, Wan Nani Bazlin Wan Mahmud, 44, serta lima anak berusia tiga hingga 15 tahun selepas helikopter dinaikinya terhempas dipercayai akibat pelanggaran udara di Taman Melawati, Ampang semalam.
Turut terkorban adalah juruterbang, Leftenan Kolenel (B) Mohd. Sabri Baharom manakala dua lagi individu yang menaiki helikopter berasingan iaitu bekas Ketua Pegawai Eksekutif Malaysia Airlines Bhd., Datuk Ahmad Jauhari Yahya bersama penumpang Tan Chan Eian terselamat dan mengalami kecederaan ringan.
Sementara itu, ibu Allahyarham, Nafisah Hamat, 73, berkata, arwah merupakan seorang anak yang baik dan bersifat peramah.

Jelas Nafisah, kali terakhir dia bertemu anaknya itu adalah pada Jun lalu namun sering berhubung bertanya khabar melalui panggilan telefon.
“Pada hari kejadian saya tidak dimaklumkan oleh anak-anak yang lain tentang kejadian yang menimpa arwah dan hanya mengetahuinya selepas terlihat gambar yang tular di aplikasi Whatsapp sebelum bertanya kepada anak-anak yang lain.
“Pada mulanya mereka cuba mengelak daripada menjawab pertanyaan saya namun setelah beberapa kali didesak barulah mereka ceritakan apa yang terlah berlaku kepada arwah,” katanya ketika ditemui di sini hari ini. -K! ONLINE


Kanak-kanak tular tunggang motosikal disaman
Oleh MOHD. RAFIE AZIMI

9 November 2020, 5:03 pm
JITRA – Polis mengambil tindakan terhadap seorang kanak-kanak kerana menunggang motosikal di Kampung Paya Chegar di sini selepas  video kejadian itu tular di media sosial.
Ketua Polis Daerah Kubang Pasu, Superintendan Mohd. Ismail Ibrahim berkata, selain kanak-kanak terbabit, tindakan undang-undang turut dikenakan terhadap warisnya yang hadir di Ibu Pejabat Polis Daerah Kubang Pasu kira-kira pukul 2.40 petang tadi.
“Kanak-kanak lelaki yang berusia di bawah 10 tahun itu dikenakan tindakan di bawah kesalahan lalu lintas iaitu menunggang motosikal di bawah umur, cukai jalan tamat tempoh, tiada perlindungan insurans serta tidak memakai topi keledar.
“Manakala waris kanak-kanak tersebut diambil tindakan di bawah Seksyen 39(5) Akta Pengangkutan Jalan 1987 kerana membenarkan pemandu bawah umur memandu kenderaan bermotor,” katanya dalam satu kenyataan di sini hari ini.
Video berdurasi kira-kira 19 saat yang tular itu memaparkan tindakan seorang kanak-kanak berhenti di satu simpang tiga sebelum ditegur pemandu kenderaan pacuan empat roda.
Sebaik meneruskan perjalanan, kanak-kanak itu turut cuba melakukan aksi mengangkat tayar depan motosikal jenis Honda EX5 ditunggangnya, sebelum rakaman berakhir.

Tambah Mohd. Ismail, video tersebut dipercayai dirakam kira-kira pukul 6 petang semalam.
“Saya menasihatkan kalangan ibu bapa supaya memberikan perhatian terhadap anak masing-masing terutamanya dalam aspek lalu lintas supaya kejadian tidak diingini dapat dielakkan,” katanya. – K! ONLINE


Sembilan panggilan arwah tidak sempat dijawab
Oleh EDDY AQMAL MOHAMED HAMIDI

9 November 2020, 6:26 pm
SUBANG JAYA – Allahyarham Mohd. Irfan Fikri Mohamed Rawi sempat menghubungi isterinya, Wan Nani Bazlin Wan Mahmud sebanyak sembilan kali sebelum helikopter dinaikinya dilaporkan terhempas di Taman Melawati, Ampang semalam.
Anak sulung Allahyarham, Farid Ridhuwan Mohd. Irfan Fikri, 15, berkata, panggilan tersebut bagaimanapun tidak dijawab kerana tidak disedari oleh mereka sekeluarga.
“Sebelum kejadian, kira-kira pukul 10 hingga 11 pagi, ayah ada menghubungi ibu melalui panggilan telefon namun panggilan tersebut tidak diangkat kerana ibu tidak perasan.
“Ibu cuba menghubungi ayah semula selepas terlihat panggilan tidak berangkat itu namun tiada jawapan dan tidak lama kemudian ibu terlihat berita di Facebook mengenai helikopter terhempas,” jelasnya sayu ketika ditemui di Tanah Perkuburan Islam USJ 22 di sini hari ini.
Menurut Farid, kali terakhir dia bertemu dan berbual dengan ayahnya adalah pada malam sebelum hari kejadian.
“Malam itu (kelmarin) ayah ada nyatakan hasrat untuk membawa kami sekeluarga pergi memancing petang semalam namun ini pula yang terjadi.

“Ayah seorang yang kuat berusaha dan tidak pernah menunjukkan kesusahan dialaminya dalam membesarkan kami dan dia juga sentiasa tersenyum jadi agak sukar untuk kami sekeluarga menerima pemergian ayah kerana dia sentiasa ada di sisi kami,” luahnya.
Jenazah Allahyarham Mohd. Irfan Fikri selesai disemadikan kira-kira pukul 5 petang selepas disolatkan di Surau Al-Ikhwan PUJ 2 Taman Puncak Jalil.
Terdahulu, helikopter yang dinaiki arwah bersama juruterbang, Mohamamed Sabri Baharom terhempas selepas dipercayai berlanggar dengan sebuah lagi helikopter sewaktu sedang dalam penerbangan menuju ke Genting Sempah dari Lapangan Terbang Subang. -K! ONLINE


PKPB: Persidangan DUN Kedah diteruskan
Oleh MOHD. RAFIE AZIMI

9 November 2020, 4:41 pm
ALOR SETAR – Persidangan Dewan Undangan Negeri (DUN) yang akan dimulakan dengan pembentangan Belanjawan Kedah 2021 pada 15 November ini akan diteruskan walaupun masih dalam tempoh penguatkuasaan Perintah Kawalan Pergerakan Bersyarat (PKPB).
Speaker DUN, Juhari Bulat berkata, persidangan tersebut akan berlangsung dengan pematuhan prosedur operasi standard (SOP) yang ketat.
“Persidangan DUN akan berjalan selama lima hari mulai 15 November ini hingga 19 November ini dengan masa persidangan dari pukul 8.30 pagi hingga 1 petang sahaja.
“Setiap Ahli Dewan Undangan Negeri (ADUN) hendaklah melakukan ujian saringan Covid-19 selewat-lewatnya tiga hari sebelum bersidang dan keputusan hendaklah dilampirkan di pintu masuk DUN,” katanya dalam satu kenyataan di sini hari ini.
Semalam, Menteri Besar Kedah, Muhammad Sanusi Md. Nor memaklumkan, kerajaan negeri telah mendapatkan pandangan daripada Majlis Keselamatan Negara (MKN) berhubung perjalanan persidangan DUN kali ini.
Persidangan kali ini dilihat penting memandangkan Muhammad Sanusi akan membentangkan belanjawan negeri buat kali pertama sejak Perikatan Nasional (PN) mengambil alih pentadbiran kerajaan pada Mei lalu.

Tambah Juhari, penghadang lutsinar akan dipasang dan bertindak sebagai pembahagi tempat duduk setiap ADUN dengan permukaan seperti pintu, meja serta mikrofon akan disanitasi sebelum dan selepas sidang.
“Jemputan dihadkan hanya kepada ADUN dan ketua jabatan terlibat sahaja dengan pemerhati luar tidak dibenarkan masuk semasa sidang berlangsung.
“Pihak media juga tidak dibenarkan masuk membuat liputan di dalam dewan yang mana liputan cuma boleh dibuat secara siaran video di kawasan ditetapkan,” katanya. – K! ONLINE


10,000 pengusaha bas dibebani hutang RM3 billion
Oleh SUBKHI SUDARJI

9 November 2020, 5:17 pm
PUTRAJAYA – Sebanyak 10,000 agensi bas pelancongan dan pengusaha bas Malaysia berdepan bebanan hutang kira-kira RM3 billion ekoran gagal menyelesaikan pinjaman kredit mereka.
Presiden Pertubuhan Gemilang Agensi Pelancongan & Pengusaha Bas Malaysia (GAPP Bas Malaysia), Abdul Aziz Ismail Gani berkata, sejak Mac hingga Oktober lalu rata-rata pengusaha bas gagal menyelesaikan bayaran bulanan kerana tidak diberikan moratorium.
Katanya, sepanjang tempoh Perintah Kawalan Pergerakan (PKP) bermula Mac lalu, semua bas tidak beroperasi namun pada masa sama mereka perlu menjelaskan bayaran pinjaman penuh kepada syarikat kredit.
“Bas berkenaan dibeli melalui pinjaman kredit dan sepanjang PKP syarikat kredit tidak pernah memberi morotarium sehingga menyukarkan pengusaha untuk membayar balik pinjaman.
“Kami merasa kesal kerana kerajaan tidak membantu dan seolah-olah meminggirkan pengusaha bas sedangkan pihak bank memberi morotarium kepada pinjaman kenderaan lain,” katanya.
Beliau berkata demikian kepada pemberita selepas membuat laporan polis terhadap lima agensi kerajaan termasuk dua kementerian di Ibu pejabat polis (IPD) Putrajaya di sini hari ini.

Laporan polis itu dibuat terhadap Jabatan Perdana Menteri (JPM), Jabatan Pengangkutan Jalan (JPJ), Kementerian Pelancongan Malaysia (Motac); Kementerian Kewangan (MOF) dan Kementerian Perdagangan Dalam Negeri dan Hal Ehwal Penggunaan (KPDNHEP).
Abdul Aziz berkata, pada awal Jun lalu pihaknya telah menghantar surat kepada enam agensi kerajaan dan kementerian terbabit berhubung masalah yang dihadapi dan hanya Kementerian Perumahan dan Kerajaan Tempatan (KPKT) yang memberi maklum balas.
“Sehubungan itu pihak kami mengemukakan laporan polis kerana pihak berkenaan gagal membantu menyelesaikan masalah dihadapi pengusaha bas,” katanya. -K! ONLINE


PKPD Felda Umas dan Flat Sungai Emas ditamatkan
Oleh NUR HUDA MUSA

9 November 2020, 6:22 pm
PETALING JAYA – Perintah Kawalan Pergerakan Diperketatkan (PKPD) yang dilaksanakan di Felda Umas Kalabakan, Sabah serta Flat Sungai Emas, Jalan Emas 31 dan Jalan Emas 32, Kuala Langat ditamatkan mengikut jadual.
Menteri Kanan (Pertahanan), Datuk Seri Ismail Sabri Yaakob berkata, keputusan itu dibuat selepas ujian saringan yang dilaksanakan Kementerian Kesihatan (KKM) mengesahkan kes positif Covid-19 di Felda Umas menurun dan terkawal.
“Berdasarkan keputusan itu, sidang khas bersetuju untuk menamatkan PKPD di Felda Umas, Kalabakan pada 9 November 2020 sebagaimana yang telah dijadualkan.
“Kerajaan sebelum ini telah melaksanakan PKPD di Felda Umas, Kalabakan, Sabah bermula 13 Oktober 2020 sehingga 26 Oktober 2020 yang kemudian dilanjutkan sehingga 9 November 2020,” katanya menerusi sidang akhbar Facebook Live di sini tadi.
Dalam pada itu, Ismail Sabri turut mengumumkan, di atas nasihat KKM juga kerajaan juga bersetuju untuk menamatkan PKPD di Flat Sungai Emas, Jalan Emas 31 dan Jalan Emas 32, Kuala Langat pada hari esok seperti yang telah dijadualkan.
“Kerajaan sebelum ini melaksanakan PKPD di Flat Sungai Emas, Jalan Emas 31 dan Jalan Emas 32, Kuala Langat bermula 28 Oktober hingga 10 November.

“Sehingga kini tiada kes baharu dilaporkan di kawasan tersebut selepas sebanyak 1,024 ujian saringan dijalankan dan mendapati 992 penduduk negatif manakala, 32 lagi positif Covid-19 dan sudah menerima rawatan,” jelasnya. – K! ONLINE


APMM usir tiga bot nelayan Indonesia
Oleh SHAMSUL KAMAL AMARUDIN

9 November 2020, 4:19 pm
LUMUT – Agensi Penguatkuasaan Maritim Malaysia (APMM) Perak mengusir tiga bot nelayan Indonesia yang dinaiki 17 kru warganegara itu yang menceroboh perairan negara pada Khamis lalu dan kelmarin.
Pengarah APMM Perak, Kepten Maritim Shahrizan Raman berkata, bot pertama bersama lima kru termasuk tekong diusir oleh Kapal Maritim (KM) Tugau yang sedang dalam rondaan dan penguatkuasaan Op Benteng sekitar perairan Perak di kedudukan 22.88 batu nautika barat laut Pulau Jarak pada Khamis lalu.
Katanya,  KM Tugau mengusir sebuah lagi bot nelayan bersama enam kru termasuk tekong pada kedudukan 16.4 batu nautika barat laut Pulau Jarak di sini kelmarin.
“Sebuah lagi bot nelayan Indonesia yang dinaiki enam kru termasuk tekong diusir pada kedudukan 24.7 batu nautika barat laut Pulau Jarak, beberapa jam kemudian.
“Maklumat pengesanan bot kedua nelayan Indonesia telah diterima melalui Pusat Operasi Komponen Maritim, Markas Pemerintahan Armada Barat Tentera Laut Diraja Malaysia dan pesawat udara Polis Diraja Malaysia semasa rondaan dan pemantauan udara Op Benteng di perairan Selat Melaka,” katanya dalam satu kenyataan di sini hari ini.
Menurut beliau, kesemua bot nelayan Indonesia itu diusir sehingga ke sempadan perairan Malaysia-Indonesia bagi memastikannya benar-benar keluar dari perairan negara.

“Empat pengusiran telah dilakukan dalam tempoh 10 hari yang melibatkan pencerobohan oleh bot nelayan Indonesia. Pengusiran pertama berlaku pada 31 Oktober lalu,” tambahnya.
Menurut Shahrizan, pengusiran terhadap nelayan asing itu adalah tindakan semasa dalam mencegah dan mengekang penularan Covid-19 khususnya melalui kes import yang dibawa oleh warga asing.
Katanya, APMM akan terus meningkatkan pemantauan dan memperkukuh sempadan perairan negara khususnya melalui Op Benteng Laut dalam mengekang kemasukan pendatang asing tanpa izin dan jenayah rentas sempadan.
Beliau memohon kerjasama orang awam dan komuniti maritim untuk bertanggungjawab dan bekerjasama membanteras aktiviti jenayah, kemasukan PATI dengan menyalurkan maklumat yang membabitkan tekong, ejen serta tali barut ke talian NTF 011- 6251 1123 atau talian Pusat Operasi APMM Perak 05 683 8737. – K! ONLINE


Motif bunuh isu pelaburan hartanah dan insurans
Oleh NUR SHARIEZA ISMAIL

9 November 2020, 2:57 pm
SEPANG – Polis telah mengenal pasti motif kejadian kes bunuh seorang lelaki yang mayatnya ditemui rentung dalam sebuah kenderaan utiliti sukan (SUV) jenis Toyota Harrier di Kota Warisan, 28 Oktober lalu, adalah berkaitan isu pelaburan hartanah dan insurans.
Ketua Jabatan Siasatan Jenayah Selangor, Datuk Fadzil Ahmat berkata, daripada siasatan yang dilakukan ke atas suspek, seorang lelaki India, 42 tahun dan bekerja sebagai kontraktor itu dipercayai ingin mendapat keuntungan.
“Kertas siasatan telah dirujuk kepada Pengarah Pendakwaan Negeri Selangor hari ini dan suspek pertama akan didakwa di bawah Seksyen 302 Kanun Keseksaan di Mahkamah Sepang, esok.
“Bagaimanapun, suspek kedua dan ketiga dibebaskan dan dijadikan sebagai saksi pendakwaan,” katanya dalam satu kenyataan hari ini.
Kosmo! sebelum ini melaporkan, tiga suspek kes bunuh seorang lelaki yang mayatnya ditemui rentung di dalam sebuah kenderaan SUV jenis Toyota Harrier di Kota Warisan, 28 Oktober lalu, disambung reman selama enam hari sehingga 11 November. – K! ONLINE


KPDNHEP Kelantan lupus barang tiruan RM1.54 juta
Oleh ROSLIZA MOHAMED

9 November 2020, 4:34 pm
KOTA BHARU – Kementerian Perdagangan Dalam Negeri Dan Hal Ehwal Pengguna (KPDNHEP) Kelantan melupuskan pelbagai barangan tiruan bernilai RM1.54 juta.
Pengarahnya, Adnan Abd. Rahman berkata, pelupusan itu melibatkan pelbagai barangan jenama tiruan, kawalan dan lain-lain melibatkan 752 kes sejak Januari hingga bulan ini.
“Barang yang dilupuskan antaranya pakaian, selipar, seluar jean, barangan kecantikan, kain tudung, cakera padat, ubat, minuman kopi campuran dan pelbagai barangan tiruan lain.
“Semua barang ini dilupuskan selepas selesai menjalani proses mahkamah sebelum KPDNHEP Kelantan menjalankan tindakan” katanya kepada pemberita di Stor Penyimpanan Eksibit KPDNHEP dekat Pengkalan Chepa di sini hari ini.
Menurut Adnan, pihaknya sudah melaksanakan lima kali pelupusan termasuk kes melibatkan pelanggaran Akta Kawalan Bekalan 1961, Akta Perihal Dagangan 2011, Akta Hak Cipta 1987 dan Akta Perlindungan Pengguna 1999 pada tahun ini.
Katanya, selain itu, sebanyak 183 kes penipuan melibatkan penjualan secara dalam talian direkodkan iaitu barangan yang dibeli tidak diterima pembeli dan sebahagiannya pula merupakan barangan tiruan sejak Januari sehingga Oktober lalu

“Kita menasihatkan pengguna agar lebih berhati-hati terutamanya pada musim jualan murah ketika penghujung tahun kerana bimbang ada pihak yang akan mengambil kesempatan,” katanya. – K! ONLINE


SLWOT tawar pakej menarik pada Kempen Jualan 11 November
Oleh ZAKI SALLEH

9 November 2020, 4:29 pm
IPOH – Taman tema Sunway Lost World Of Tambun (SLWOT) menawarkan pelbagai pakej istimewa kepada orang ramai pada harga serendah RM11 bermula tengah malam esok menerusi tempahan yang boleh dibuat secara atas talian.
Tawaran bersempena Kempen Jualan 11 November ini juga merupakan inisiatif pihak taman tema tersebut untuk merancakkan kembali sektor pelancongan apabila berakhirnya tempoh Perintah Kawalan Pergerakan Bersyarat (PKPB) berikutan pandemic Covid-19.
Pengurus Besar SLWOT, Nurul Nuzairi Mohd Azhari berkata, tawaran istimewa itu juga adalah kelangsungan daripada beberapa iniasitif sebelum ini bertujuan membolehkan orang ramai berlibur di taman tema berkenaan bersama keluarga dan rakan-rakan.
Katanya, pratawaran akan dimulakan menerusi siaran terus menerusi laman Facebook SLWOT bermula pukul 11 malam esok di mana orang ramai boleh merebut peluang tawaran-tawaran tersebut pada masa yang terhad.
“Kita juga berbangga apabila menjadi pengendali hotel dan taman tema pertama yang menawarkan pakej istimewa ini secara terus pada paparan Facebook menerusi Kempen Jualan 11 November.
“Pakej-pakej yang ditawarkan ini juga boleh ditebus sehingga penghujung tahun hadapan,” ujarnya dalam satu kenyataan di sini hari ini.

Dalam pada itu kata Nurul Nuzairi, sepanjang penutupan semasa tempoh PKPB ini pihaknya tetap meneruskan kerja-kerja sanitasi dan penambahan Prosedur Operasi Standard (SOP) mengikuti panduan Kementerian Kesihatan dan Majlis Keselamatan Negara.
“Kami sangat serius dengan memperketatkan SOP yang sedia ada bagi mencegah penularan pendemik Covid-19.
“Selain itu, kami akan memastikan semua pengunjung dalam keadaan sihat, selamat dan sentiasa mematuhi SOP sepanjang berada di taman tema ini apabila dibuka semula kelak,” ujarnya. – K! ONLINE


Lega kereta dilarikan 186 km dijumpai semula
Oleh NOR AINNA HAMZAH

9 November 2020, 4:04 pm
REMBAU – Seorang pekerja swasta lega apabila kereta jenis Proton Wira Aeroback yang lesap di tempat letak kenderaan di tempat kerjanya petang semalam ditemui di susur keluar Tol Sedenak, Kulai, Johor awal pagi tadi.
Muhd. Ihsan Hashim, 31, berkata, dia menyedari keretanya itu hilang ketika waktu rehat sekitar pukul 6.30 petang dan segera membuat laporan di Balai Polis Pulau Sebang, Alor Gajah, Melaka.
Menurutnya, dia tidak menyangkakan rezekinya masih ada apabila kereta itu telah ditemui semula dalam tempoh kurang 12 jam pencarian menggunakan media sosial.
“Saya dah guna kereta tersebut sejak dua tahun. Sebelum ini kereta terbabit milik abang dan sudahpun berjasa lebih 20 tahun.
“Apabila hilang, saya sangat terkejut dan segera meminta bantuan isteri untuk membuat hebahan melalui Facebook bagi membolehkan orang ramai membantu menyalurkan maklumat,” katanya ketika dihubungi hari ini.
Muhd. Ihsan berkata, dia menerima panggilan pada pukul 4 pagi daripada seorang anggota polis susulan penemuan kereta tersebut dalam keadaan mencurigakan di tepi jalan susur keluar Plaza Tol Sedenak ketika sekatan jalan raya Ops Covid-19.

“Hasil pemeriksaan polis, keadaan di dalam kereta saya berselerak dan di bahagian kunci kereta juga telah dirosakkan.
“Saya bersyukur kerana kereta yang digunakan untuk berulang-alik ke tempat kerja dari Semerbuk (Rembau) ke Pulau Sebang ini dijumpai semula,” ujarnya. – K! ONLINE


RM5.8juta disalurkan untuk pelitup muka di Selangor
Oleh NOR AZIHAN MD. GHAZALI

9 November 2020, 2:54 pm
SHAH ALAM – Sebanyak RM5.8juta diperuntukkan bagi pengagihan pelitup muka secara percuma di negeri ini bagi membendung penularan pandemik Covid-19.
Pengerusi Jawatankuasa Tetap Kesihatan Awam, Perpaduan, Pembangunan Wanita & Keluarga Selangor, Dr. Siti Mariah Mahmud berkata, pelitup muka itu diedarkan bagi keperluan murid dan pelajar sekolah, Pejabat Pendidikan Daerah (PPD) serta Jabatan Pendidikan Negeri Selangor.
“Kita turut mengedarkan pelitup itu kepada semua penjawat awam di negeri ini bagi mencegah penularan Covid-19 di premis kerajaan selain memastikan kepatuhan prosedur standard operasi (SOP) yang telah ditetapkan Majlis Keselamatan Negara (MKN),” katanya ketika menjawab pertanyaan lisan Ahli Dewan Undangan Negeri (ADUN) Sementa, Dr. Daroyah Alwi di Sidang Dewan Undangan Negeri (DUN) di sini hari ini.
Daroyah ingin mengetahui peruntukkan disalurkan kerajaan negeri bagi membendung penularan Covid-19 di Selangor.
Siti Mariah menjelaskan, kerajaan negeri turut memberikan sumbangan kit pembasmi kuman kepada 854 taska berdaftar di negeri yang peruntukkan sebanyak RM690,000.
Mengulas lanjut, beliau menegaskan program saringan komuniti Covid-19 turut dilakukan khususnya di kawasan zon merah dengan melibatkan dua fasa dengan peruntukkan sebanyak RM2.96 juta.

“Bagi fasa pertama, sebanyak 5,433 saringan telah dilakukan dengan kos RM1.6 juta manakala fasa kedua yang menelan belanja RM1.36 juta akan diteruskan sehingga tahun depan.
“Saringan fasa kedua akan mengkhususkan kepada golongan berisiko seperti rakyat Selangor yang pulang dari Sabah dan sebagainya,” ujarnya. -K! ONLINE


Jenazah Allahyarham Mohd. Irfan selesai disolatkan
Oleh EDDY AQMAL MOHAMED HAMIDI

9 November 2020, 3:49 pm
SERDANG – Jenazah Allahyarham Mohd. Irfan Fikri Mohd. Rawi selesai disolatkan di Surau Al Ikhwan PUJ 2 Taman Puncak Jalil di sini kira-kira pukul 3.30 petang tadi.
Allahyarham dibawa ke sini kira-kira pukul 2.35 petang untuk disolatkan selepas selesai bedah siasat yang dilakukan di Hospital Universiti Kebangsaan Malaysia, Cheras pagi tadi.
Seramai kira-kira 100 ahli keluarga dan kenalan Allahyarham hadir untuk menyolatkan jenazah yang dilakukan sebanyak empat sesi bagi mematuhi syarat prosedur operasi standard (SOP).
Difahamkan, jenazah seterusnya akan dibawa ke Tanah Perkuburan Islam Islam USJ 22, Subang Jaya untuk disemadikan.
Terdahulu, Kosmo! hari ini melaporkan Allahyarham Mohd. Irfan Fikri bersama juruterbang, Leftenan Kolenel (B) Mohd. Sabri Baharom maut selepas helikopter dinaiki mereka terhempas di Taman Melawati, Ampang Jaya semalam.
Mohd. Irfan Fikri, 41, meninggalkan seorang balu bersama lima cahaya mata berusia tiga hingga 17 tahun.

Helikopter dinaiki Allahyarham Mohd. Irfan Fikri terhempas selepas dipercayai berlaku perlanggaran di udara dengan sebuah lagi helikopter yang dinaiki oleh bekas Ketua Pegawai Eksekutif Malaysia Airlines Bhd., Datuk Ahmad Jauhari Yahya bersama penumpang Tan Chan Eian.
Ahmad Jauhari dan Chan Eian bagaimanapun berjaya melakukan pendaratan cemas di padang Sekolah Jenis Kebangsaan (T) Taman Kinrara dan hanya mengalami kecederaan ringan. – K! ONLINE


Hulu Langat catat kes keganasan rumah tangga paling tinggi
Oleh NOR AZIHAN MD. GHAZALI

9 November 2020, 3:44 pm
SHAH ALAM – Hulu Langat menjadi daerah paling tinggi Selangor mencatatkan kes keganasan rumah tangga bermula Januari hingga September lalu.
Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga Selangor, Dr. Siti Mariah Mahmud berkata, berdasarkan statistik dikeluarkan oleh Jabatan Kebajikan Masyarakat (JKM) negeri mendapati sebanyak 70 kes dicatatkan di daerah berkenaan.
Katanya, ia diikuti daerah Gombak dan Subang Jaya sebanyak 34 kes, Klang (29) dan jumlah kes bagi kawasan-kawasan lain adalah 87 kes.
“Sepanjang tempoh tersebut juga memperlihatkan 224 kes keganasan rumah tangga melibatkan kaum wanita dan 30 kes adalah lelaki.
“Perbuatan mendatangkan kecederaan atau mencederakan mangsa secara fizikal merupakan kes tertinggi iaitu dengan sejumlah 119 kes, meletakkan mangsa dalam ketakutan kecederaan fizikal (71) dan penderaan psikologi (50) dan selebihnya lain-lain,” katanya pada sidang akhbar Kempen Hentikan Keganasan Terhadap Wanita di Foyer Dewan Annex Bangunan Dewan Negeri Selangor di sini hari ini.
Terdahulu, Jawatankuasa Tetap Kesihatan Awam, Perpaduan, Pembangunan Wanita dan Keluarga Selangor telah mengadakan Siri Pra Pelancaran Sambutan 16 Hari Aktivisme Melawan Keganasan Berasaskan Gender sebagai langkah advokasi kepada masyarakat umum.

Pada pelancaran itu, beberapa ahli dewan undangan negeri mengangkat plakad slogan ‘Hentikan Keganasan, Hormat Wanita’ serta memakai pelitup muka berwarna oren sebagai tanda solidariti.
Mengulas lanjut, Mariah berkata, berdasarkan statistik dikeluarkan Pertubuhan Pertolongan Wanita (WAO) pula mendapati sebanyak 4,872 panggilan dan mesej aplikasi WhatApps di talian bebas WAO dan “Talian Think I Need Aid atau Tina bagi tempoh Mac hingga September lalu.
“Kita turut telah melindungi 31 mangsa terdiri daripada wanita (16), kanak-kanak lelaki (6), kanak-kanak perempuan (5), dan selebihnya bayi dengan jumlah perbelanjaan sebanyak RM11,466,50 untuk tempoh April hingga Jun lalu,” katanya. -K! ONLINE


Jenazah Mohamed Sabri selamat dikebumikan
9 November 2020, 3:54 pm
KUALA LUMPUR – Jenazah salah seorang mangsa nahas helikopter semalam Kolonel Bersara (B), Mohamed Sabri Baharom selamat dikebumikan di tanah perkuburan Raudhatul Sakinah, Batu Caves hari ini.
Jenazah dilihat tiba di tanah perkuburan sekitar pukul 2.05 petang dan telah selamat dikebumikan pada pukul 2.20 petang diiringi ahli keluarga dan rakan-rakan rapat arwah.
Ahli keluarga serta rakan-rakan arwah dilihat sebak dan hiba apabila meninggalkan kawasan tanah perkuburan sekitar pukul 3 petang. – K! ONLINE


LRA baharu dibina di Port Dickson
Oleh ZAKKINA WATI AHMAD TARMIZI

9 November 2020, 4:24 pm
SEREMBAN – Sebuah Loji Rawatan Air (LRA) baharu beserta projek sistem takungan air atau ‘Off River Storage’ (ORS) akan dibina di Port Dickson bagi menangani keperluan air bersih bagi jangka masa panjang.
Menteri Besar Negeri Sembilan, Datuk Seri Aminuddin Harun berkata, pembinaannya bagi menampung keperluan air kepada penduduk di daerah Port Dickson dan Nilai yang semakin meningkat.
“Projek ini adalah cadangan daripada kerajaan negeri kepada kerajaan Persekutuan susulan penduduk semakin bertambah dan pembinaan itu akan dibuat secepat mungkin.
“Bagaimanapun, kos keseluruhan pembinaan loji berkenaan masih belum diputuskan. Namun, pihak kerajaan sudah mengadakan lawatan ke tapak lokasi LRA baharu tersebut,” katanya.
Beliau berkata demikian dalam sidang akhbar selepas menerima sumbangan untuk mangsa banjir daripada syarikat Matrix Concepts Sdn. Bhd. di Wisma Negeri, dekat sini hari ini.
Sumbangan sebanyak RM200,000 tersebut disampaikan oleh Pengarah Urusan Kumpulam Matrix Concepts, Ho Kong Soon.

Sementara itu, tambah Aminuddin, sebuah lagi LRA iaitu LRA Ngoi-Ngoi 2 di Seremban juga akan dibina pada pertengahan tahun hadapan bagi menampung bekalan air bersih untuk penduduk Seremban Utara.
“LRA ini akan dibina pada pertengahan tahun hadapan kini ia masih dalam proses tender,” katanya.
Dalam pada itu, katanya, susulan masalah gangguan bekalan air di Port Dickson dan sebahagian Seremban, sebanyak 80 peratus penduduk di kawasan tersebut sudah mula menerima bekalan air hari ini.
“Alhamdullilah, walaupun masih belum semua kawasan pulih namun sebahagian kawasan Port Dickson dan Seremban telah mencapai 80 peratus menerima bekalan air manakala kerja-kerja baik pulih masih terus berjalan,” katanya. – K! ONLINE


SUKMA dan Para SUKMA 2020 dibatalkan
Oleh SUBKHI SUDARJI

9 November 2020, 2:34 pm
PUTRAJAYA – Kementerian Belia Dan Sukan Malaysia (KBS) mengambil keputusan membatalkan penganjuran Sukan Malaysia (SUKMA) dan Para SUKMA 2020 yang dijadual berlangsung di Johor pada Mac dan April tahun depan.
Menteri Belia dan Sukan, Datuk Seri Reezal Merican Naina Merican berkata, keputusan itu dibuat atas beberapa sebab antaranya ketidaktentuan dalam penularan wabak Covid-19 yang memasuki gelombang ketiga di negara ini.
Beliau berkata, selain itu, pihaknya sukar menyediakan jaminan keselamatan kesihatan kepada hampir 30,000 orang yang akan terlibat antaranya atlet, jurulatih, pegawai sukarelawan, pengurusan dan sebagainya tidak mengambil kira penonton dan peminat sukan.
“Dua kali penangguhan sebelum ini menyebabkan peningkatan kos pengurusan dan ketidaktentuan tarikh SUKMA dan Para SUKMA memberi tekanan serta kekangan kepada pelaksanaan program latihan atlet,” katanya.
Beliau berkata demikian dalam kenyataan akhbar selepas mempengerusikan Mesyuarat Jawatankuasa Tertinggi SUKMA secara online di pejabatnya di sini hari ini.
Reezal Merican berkata, kalendar beberapa temasya sukan tempatan dan antarabangsa pada tahun 2021 juga terlalu rapat dengan beberapa tarikh penting seperti Ramadan (13 April hingga 12 Mei 2021), Kejohanan Bola Sepak Euro 2020 (11 Jun hingga 11 Julai 2021), Sukan Olimpik Tokyo 2020 (23 Julai hingga 8 Ogos 2021), Sukan Paralimpik Tokyo 2020 (24 Ogos hingga 5 September 2021).

Beliau berkata, pada masa sama, Johor melahirkan kesediaan mereka untuk menganjurkan SUKMA dan Para SUKMA ke-20 pada tahun 2022 nanti kerana secara amnya sudah 99 peratus bersedia dari segi perancangan, pengurusan, teknikal kemudahan pertandingan dan sebagainya.
“Oleh itu Jawatankuasa Tertinggi SUKMA membuat keketapan SUKMA dan Para SUKMA 2020 ditangguhkan dan penganjurannya dibawa ke tahun 2022.
“‘Negeri Johor ditawarkan semula menjadi tuan rumah SUKMA dan Para SUKMA pada tahun 2022,” jelasnya.
Menurutnya, Jawatankuasa Tertinggi SUKMA juga memutuskan tuan rumah SUKMA dan Para SUKMA 2024 akan kembali ke Majis Sukan Negara yang akan menganjurkannya bersama dengan Selangor dan Wilayah Persekutuan.
“Jawatankuasa Tertinggi SUKMA juga bersetuju SUKMA dan Para SUKMA 2026 akan dianjurkan oleh negeri Kelantan dan ia dipersetujui oleh wakil kerajaan negeri itu,” katanya.
SUKMA dan Para SUKMA 2020 sepatutnya berlangsung pada Julai dan Ogos lalu tetapi ditangguhkan akibat pandemik Covid-19 sebelum dijadualkan semula tahun depan pada 8 hingga 13 Mac (Para SUKMA) dan 2 hingga 10 April (SUKMA). -K! ONLINE